
ABSTRACT
În aprilie 2008, Adunarea Parlamentară a Consiliului Europei a adoptat Rezoluţia nr.1601 - Linii directoare procedurale referitoare la drepturile şi responsabilităţile opoziţiei într-un parlament democratic
. (Anexa 1)

În Raportul elaborat de Comisia pentru regulament şi imunităţi din cadrul Adunării Parlamentare privind această rezoluţie, s-a subliniat faptul că, în orice democraţie pluralistă, existenţa unei opoziţii/minorităţi parlamentare active şi responsabile este absolut necesară. Orice ţară are un guvern, dar numai democraţiile au o opoziţie. În cadrul unui parlament, opoziţia politică reprezintă o componentă esenţială a unei democraţii funcţionale.

Prin îndeplinirea funcţiilor sale active - monitorizarea activităţii guvernului şi prezentarea de soluţii alternative viabile, asigurarea transparenţei în managementul afacerilor publice - opoziţia parlamentară determină sporirea încrederii cetăţenilor în instituţiile publice. Toate parlamentele acordă drepturi opoziţiei, dar, în statele membre ale Consiliului Europei, statutul acesteia variază considerabil.
 

„Adunarea invită parlamentele statelor membre să procedeze la reforma sau modernizarea regulilor proprii referitoare la drepturile opoziţiei sau minorităţii parlamentare şi le încurajează să elaboreze o hartă a drepturilor opoziţiei sau să definească statutul opoziţiei în cadrul parlamentului, utilizând ca sursă de inspiraţie aceste linii directoare.”
 

În perioada 20-21 mai 2010, la Oslo, s-a desfăşurat seminarul cu tema „Drepturile şi responsabilităţile opoziţiei parlamentare”. Acţiunea a fost organizată, sub egida Centrului European pentru Cercetare şi Documentare, de către Departamentul pentru informare şi documentare din cadrul Administraţiei Parlamentului Norvegiei.

Lucrarea este o sinteză a principalelor comunicări prezentate şi a răspunsurilor date la chestionarul pe această temă, adresat de organizatori parlamentelor membre ale Centrului European pentru Cercetare şi Documentare.  Fundamentul întocmirii acestui chestionar l-a constituit Rezoluţia 1601/2008 a Adunării Parlamentare a Consiliului Europei.

I. SINTEZA COMUNICĂRILOR PRIVIND DREPTURILE ŞI
   RESPONSABILITĂŢILE OPOZIŢIEI PARLAMENTARE
FRANŢA


În iunie 2008, Congresul Parlamentului a inserat în Constituţie articolul  51-1 care permite fiecărei Camere legislative să stabilească, prin Regulament, drepturile grupurilor parlamentare şi să confere „drepturi specifice” grupurilor opoziţiei şi grupurilor minorităţii parlamentare. Fundamentul juridic l-a constituit Legea constituţională nr.2008-724 privind modernizarea instituţiilor celei de-a V-a Republici.

Noul articol 51-1 prevede următoarele: ”Regulamentul fiecărei Adunări stabileşte drepturile grupurilor parlamentare constituite. Acesta trebuie să recunoască drepturi specifice pentru grupurile de opoziţie din cadrul Adunării, precum şi pentru grupurile minorităţii.”


Modificarea, în iunie 2009, a Regulamentului Adunării Naţionale şi conferirea de prerogative exprese opoziţiei politice, reflectă preocuparea pentru asigurarea reprezentării corespunzătoare a tuturor „sensibilităţilor instanţelor decizionale ale Adunării”, precum şi pentru asigurarea participării directe a grupurilor opoziţiei/grupurilor minorităţii la activităţile de control şi evaluare a acţiunii guvernamentale.
Grupurile de opoziţie şi grupurile minorităţii


În cadrul Adunării Naţionale, deputaţii se pot grupa în funcţie de afinităţile politice. Din iunie 2009, un grup poate fi constituit din minimum 15 membri (anterior numărul minim era de 20). Constituirea grupului parlamentar se aduce la cunoştinţa Preşedinţiei prin intermediul unei declaraţii politice semnată de membrii grupului. 

Întrucât grupurilor de opoziţie şi grupurilor minorităţii li s-au recunoscut drepturi specifice, a devenit necesară introducerea în Regulament a unei definiţii care să permită identificarea acestora.


Definiţia, cuprinsă în dispoziţiile art.19, are la bază procedeul declarativ – soluţie considerată ca fiind extrem de operaţională şi care respectă principiul libertăţii de exprimare a fiecărei persoane: 


„Articolul 19


(…)


2. Grupurile se constituie prin transmiterea către Preşedinţie a unei declaraţii politice semnată de membrii acestora, însoţită de lista membrilor şi a deputaţilor afiliaţi, precum şi de numele preşedintelui grupului. Declaraţia poate menţiona apartenenţa la grupul de opoziţie. Aceste documente se publică în Jurnalul Oficial.

3. Declaraţia de apartenenţă a unui grup la opoziţie poate fi făcută sau, dimpotrivă, retrasă, în orice moment. Declaraţia se publică în Jurnalul Oficial; retragerea acesteia se anunţă.


4. Se consideră ca fiind grupuri ale minorităţii, grupurile care nu au declarat că sunt grupuri de opoziţie; face excepţie grupul cu cel mai mare număr de membri.


5. Drepturile specifice recunoscute de prezentul Regulament grupurilor de opoziţie, precum şi grupurilor minorităţii se conferă pe baza situaţiei grupurilor existentă la începutul legislaturii şi apoi, a celei existente în fiecare an, la începutul sesiunii ordinare. (…)”

 
O mai bună reprezentare a opoziţiei în organele decizionale ale Adunării Naţionale

- Conform art.10, alin.2 din Regulament, componenţa Biroului trebuie să reflecte configuraţia politică a Adunării. 
În actuala legislatură, grupurile opoziţiei deţin 10 din cele 22 funcţii de conducere (2 din cele 6 de vicepreşedinte, 1 din cele 3 de chestor şi 7 din cele 12 de secretar).


În cadrul Conferinţei Preşedinţilor, opoziţia este reprezentată de preşedinţii grupurilor de opoziţie şi de cei doi vicepreşedinţi ai Biroului (art.47 din Regulament).


- Regulamentul a încredinţat opoziţiei preşedinţia anumitor structuri parlamentare. Astfel, conform art.39 din Regulament, preşedinţia comisiei pentru finanţe, economie generală şi control bugetar se încredinţează unui deputat al opoziţiei. Începând cu legislatura viitoare, preşedinţia comisiei speciale pentru verificarea şi controlul conturilor Adunării Naţionale, se va încredinţa, de drept, unui membru al opoziţiei (art.16 din Regulament).


- Regulamentul prevede necesitatea respectării condiţiei de reprezentativitate şi la nivelul birourilor comisiilor permanente. Condiţia se impune îndeosebi pentru birourile comisiilor legislative (formate din 4 vicepreşedinţi şi 4 secretari), apreciindu-se că respectarea acesteia conduce la reflectarea configuraţiei politice a Adunării şi la asigurarea reprezentării tuturor componentelor sale politice (art.39).


O regulă identică este prevăzută pentru biroul comisiilor de anchetă, ai căror preşedinţi trebuie să aparţină grupurilor de opoziţie (art.143)
,  precum şi pentru biroul misiunilor de informare înfiinţate de Conferinţa Preşedinţilor, la propunerea Preşedintelui Adunării (art.145.4)
.


- În ce priveşte componenţa misiunilor de informare înfiinţate de către comisii, dispoziţiile articolului 145 prevăd următoarele: în misiunile formate din 2 membri trebuie desemnat un deputat care aparţine opoziţiei; în misiunile de informare alcătuite dintr-un număr de peste 2 membri, componenţa structurii trebuie să reflecte configuraţia politică a Adunării. 

- Componenţa comitetului de evaluare şi control al politicilor publice (structură înfiinţată în 2009) trebuie să reflecte configuraţia politică a Adunării (art.146-2). Biroul comitetului este format, în afară de Preşedintele Adunării şi de preşedinţii grupurilor, de 4 vicepreşedinţi, dintre care unul trebuie să aparţină unui grup al opoziţiei şi de 4 secretari desemnaţi dintre membrii acestuia (art.146-10).

- Nominalizările comisiilor (îndeosebi cele de raportori/raportori bugetari/raportori speciali) sunt făcute respectându-se configuraţia politică a Adunării Naţionale (art.28 şi 146 din Regulament).

Coresponsabilitatea în activităţile de control şi evaluare


- De multă vreme, pentru opoziţie, comisiile de anchetă  constituie instrumente eficiente de informare şi control (îndeosebi după extinderea, în 1977, a modalităţilor de investigare şi a reglementării caracterului public al audierilor, în 1991).


- Articolul 141, paragrafele 2 şi 3 din actualul Regulament, conferă grupurilor opoziţiei aşa-numitul „drept de tragere la sorţi” pentru înfiinţarea unei comisii de anchetă:

„Articolul 141


1. Înfiinţarea unei comisii de anchetă rezultă din votul Adunării exprimat asupra propunerii de rezoluţie depusă în acest sens.


2. Orice preşedinte al unui grup de opoziţie sau al unui grup al minorităţii poate solicita Conferinţei Preşedinţilor, o singură dată în cadrul unei sesiuni ordinare, cu excepţia celei care precedă reînnoirea Adunării, ca o dezbatere asupra unei propuneri de rezoluţie privind instituirea unei comisii de anchetă şi care respectă condiţiile prevăzute la articolele 137 şi 139 să fie înscrisă, din oficiu, pe ordinea de zi a unei şedinţe din prima săptămână organizată în aplicarea articolului 48, alineat 4 din Constituţie
.


3. În cadrul dezbaterilor organizate în baza alineatului precedent şi în absenţa unei decizii contrare adoptate de Conferinţa Preşedinţilor, se acordă dreptul la cuvânt, pentru o durată care nu poate depăşi 5 minute, unui orator din fiecare grup. La scrutin participă numai deputaţii care nu sunt de acord cu instituirea comisiei de anchetă. Solicitarea de instituire a unei comisii de anchetă poate fi respinsă cu o majoritate de 3/5 din numărul total al membrilor Adunării.”

- Repartizarea funcţiilor de preşedinte şi de raportor al unei comisii de anchetă/misiuni de informare. 


Conform articolului 143 din Regulament, funcţia de preşedinte sau de raportor al unei comisii de anchetă revine de drept unui reprezentant al opoziţiei. În cazul în care comisia de anchetă a fost înfiinţată pe baza „dreptului de tragere la sorţi” una din aceste funcţii revine de drept grupului care a propus înfiinţarea comisiei de anchetă (de regulă, unul din grupurile minorităţii).

În ceea ce priveşte misiunile de informare, funcţia de preşedinte sau de raportor revine de drept unui deputat al opoziţiei, cu condiţia ca pentru aceste funcţii să nu fie desemnată aceeaşi persoană (art.145).
- Comitetul de evaluare şi control al politicilor publice desemnează (dintre membrii nominalizaţi de comisii să participe la evaluare sau dintre membrii proprii) doi raportori. Unul din raportori trebuie să aparţină opoziţiei (art.146-3).

- Urmărirea punerii în aplicare a legilor adoptate. Conform art.145-7 „…după expirarea unui termen de 6 luni de la intrarea în vigoare a unei legi a cărei aplicare necesită publicarea unor texte de natură normativă, doi deputaţi, dintre care unul aparţine unui grup al opoziţiei şi (…), de drept, deputatul care a fost raportor, prezintă comisiei competente un raport asupra punerii în aplicare a legii respective. (…)”.

Drepturile opoziţiei şi ale grupurilor minorităţii în şedinţele publice

- Partajarea activităţilor de control/de evaluare în cadrul şedinţelor publice ale plenului. În ceea ce priveşte întrebările – proceduri de dialog direct care au devenit o componentă majoră a controlului şi evaluării – regulile pluralismului sunt foarte exact stabilite:


▪ în fiecare săptămână, jumătate din întrebările adresate Guvernului sunt puse de către deputaţii opoziţiei, prima întrebare fiind atribuită, de drept, unui grup al opoziţiei/minorităţii sau unui deputat neafiliat (independent);


▪ jumătate din numărul întrebărilor orale, care nu sunt urmate de dezbatere, se adresează de membrii grupurilor de opoziţie.


Conferinţa Preşedinţilor a hotărât să aplice aceeaşi regulă de partajare a numărului de întrebări şi în cadrul şedinţelor de „întrebări adresate unui ministru” organizate în cursul săptămânii de control şi evaluare prevăzută de articolul 48 din Constituţie.


- Partajarea timpului la cuvânt în cadrul unor dezbateri principale. Articolul 132 din Regulament prevede că, în cadrul dezbaterilor care urmează declaraţiilor Guvernului conform noului articol 50-1 al Constituţiei (declaraţii eventual urmate de un vot fără angajarea răspunderii Guvernului), jumătate din timpul total alocat grupurilor parlamentare, se atribuie grupurilor opoziţiei.  


Regula se aplică şi dezbaterilor care au loc cu ocazia angajării răspunderii Guvernului pentru un anumit program sau pentru o declaraţie de politică generală (art.152). 

- O zi de şedinţă pe lună este rezervată grupurilor de opoziţie şi grupurilor minorităţii. Articolul 48 din Constituţie prevede că „o zi de şedinţă pe lună este rezervată ordinii de zi aprobate de fiecare Adunare, la iniţiativa grupurilor de opoziţie al Adunării în cauză, precum şi la iniţiativa grupurilor minorităţii”.

Articolul 48 din Regulamentul Adunării Naţionale precizează modalităţile de aplicare a acestei noi dispoziţii constituţionale:


▪ Conferinţa preşedinţilor aprobă, o dată pe lună, ordinea de zi a şedinţei rezervate  grupurilor de opoziţie/grupurilor minorităţii;


▪ grupurile opoziţiei/grupurile minorităţii fac cunoscute problemele pe care doresc să le înscrie pe ordinea de zi cel mai târziu în cadrul reuniunii Conferinţei Preşedinţilor care are loc în ziua precedentă zilei rezervate şedinţei opoziţiei/minorităţii;


▪ la începutul fiecărei sesiuni ordinare, şedinţele se repartizează între grupurile opoziţiei şi grupurile minorităţii,  proporţional cu importanţa numerică a acestora;

▪ fiecare din aceste grupuri dispune de cel puţin 3 şedinţe/sesiune ordinară.

- Garantarea, pentru toate grupurile, a dreptului la exprimare. Adunarea Naţională a hotărât instituirea procedurii „timpului legislativ programat”. 
Conferinţa Preşedinţilor poate stabili durata maximă de examinare a textului în ansamblu. Fiecărui grup i se atribuie un timp minim, durata acestuia fiind mai mare pentru grupurile opoziţiei. 60% din timpul suplimentar se atribuie grupurilor de opoziţie, iar restul de 40% celorlalte grupuri, proporţional cu importanţa numerică a acestora. 

Durata intervenţiilor preşedinţilor grupurilor în cadrul dezbaterii generale nu se scade din timpul alocat grupurilor.
 


 Preşedintele oricărui grup poate obţine, de drept, „un timp legislativ programat prelungit”, egal cu durata minimă stabilită de Conferinţa Preşedintelui (în prezent, 30 de ore).


O singură dată în cadrul unei sesiuni, orice preşedinte de grup poate obţine, de drept, „un timp legislativ programat excepţional” (în prezent, 50 de ore).


În cazul în care un preşedinte de grup se opune, Conferinţa Preşedinţilor nu poate stabili durata maximă a examinării unui text, dacă prima lectură are loc în mai puţin de 6 săptămâni de la depunerea acestuia sau în cel puţin 4 săptămâni de la transmiterea spre examinare. 

PORTUGALIA


 Drepturile opoziţiei parlamentare, reglementate de Constituţie, de Regulamentul Adunării Republicii, precum şi de Legea nr.24/1998 privind drepturile opoziţiei au fost extinse în vederea:


- întăririi instrumentelor politice de monitorizare a acţiunii guvernamentale;  


- întăririi rolului comisiilor parlamentare; 


- eficientizării procesului legislativ. 
Considerate la prima vedere  drept privilegii, majoritatea acestor drepturi sunt, de fapt, drepturi individuale conferite tuturor parlamentarilor.

▪ Articolul 114 din Constituţie garantează recunoaşterea dreptului de opoziţie democratică:

„Art.114 (...)

2. Dreptul de opoziţie democratică este recunoscut minorităţilor, conform Constituţiei şi legii. 

3. Partidele politice reprezentate în Adunarea Republicii care nu fac parte din Guvern au îndeosebi dreptul de a fi informate cu regularitate şi în mod direct de către Guvern asupra evoluţiei principalelor subiecte de interes public. Partidele politice reprezentate în adunările legislative regionale şi în orice alte adunări constituite prin alegeri directe au acelaşi drept faţă de organul executiv din care nu fac parte.”

▪ Anumite drepturi ale opoziţiei sunt consacrate de Regulamentul Adunării - dreptul de a participa la stabilirea ordinii de zi, dreptul de iniţiativă legislativă, dreptul de a depune amendamente şi dreptul la cuvânt -, iar altele derivă din cutumele parlamentare. Astfel, conform cutumei: 

- opoziţia deţine preşedinţia a două din cele mai importante comisii: comisia pentru finanţe şi comisia pentru relaţii externe (deşi, conform Regulamentului, funcţiile de conducere ale structurilor parlamentare se repartizează pe baza principiului reprezentării proporţionale); 

- funcţia de raportor al unei comisii se exercită de un membru al opoziţiei şi nu de către un membru aparţinând grupului politic aflat la originea proiectului/ propunerii legislative examinat(ă). Acest principiu are aplicabilitate inclusiv în cazul proiectelor de lege prezentate de Guvern. Importanţa acestui drept acordat opoziţiei este relativă, întrucât, din 2003, raportul elaborat de către raportorul comisiei are caracter strict personal şi nu angajează comisia;

- preşedinţia comisiilor de anchetă revine unui membru al opoziţiei; în acest caz, raportorul este ales de către comisie. 

▪ Legea nr.24/1998 privind dreptul de opoziţie
 conţine dispoziţii referitoare la:
- dreptul de constituire a opoziţiei parlamentare (conform Constituţiei şi legii, minorităţile au dreptul de a constitui şi de a exercita o opoziţie democratică faţă de Guvern/organele executive ale regiunilor autonome şi ale colectivităţilor locale alese);
- conţinutul dreptului de opoziţie (activitatea de supraveghere, de control şi de critică a orientărilor politice ale Guvernului/organelor executive ale regiunilor autonome şi ale colectivităţilor locale alese); 

- titularii dreptului de opoziţie (partidele politice reprezentate în Adunarea Republicii care nu fac parte din Guvern, precum şi partidele politice reprezentate în adunările legislative regionale şi în organele deliberative ale colectivităţilor locale, care nu fac parte din organele executive ale acestora;

- dreptul la informare a titularilor dreptului de opoziţie (titularii dreptului de opoziţie au dreptul de a fi informaţi cu regularitate şi în mod direct de către organele executive corespunzătoare cu toate problemele majore de interes public);

- dreptul de consultare prealabilă (partidele politice reprezentate în Adunarea Republicii, care nu fac parte din Guvern au dreptul de a fi consultate, în prealabil, de către acesta, asupra următoarelor probleme: fixarea datei alegerilor locale; orientarea generală a politicii externe; orientarea generală a politicilor de apărare naţională şi securitate internă; proiectele de lege privind opţiunile majore cuprinse în planurile naţionale şi în cele ale bugetului de stat);
- dreptul de participare (partidele politice de opoziţie au dreptul de a se pronunţa şi de a interveni prin mijloace constituţionale şi legale asupra tuturor problemelor importante de interes public, precum şi dreptul de a participa la toate actele şi activităţile oficiale care, prin natura lor, implică prezenţa acestora);

- dreptul de participare legislativă (partidele politice reprezentate în Adunarea Republicii au dreptul de a se pronunţa în cursul lucrărilor pregătitoare a iniţiativelor legislative ale Guvernului referitoare la alegeri şi la asociaţiile şi partidele politice);
- dreptul de a face depoziţii (partidele politice de opoziţie, prin intermediul reprezentanţilor pe care îi desemnează, au dreptul de a face depoziţii în faţa tuturor comisiilor constituite pentru elaborarea cărţilor albe, rapoartelor, anchetelor, inspecţiilor sau pentru desfăşurarea oricăror proceduri de stabilire a situaţiei de fapt în cazul unor probleme de interes major naţional, regional sau local);

- garanţii privind libertatea şi independenţa media (partidele de opoziţie au dreptul de a adresa Guvernului întrebări şi de a obţine din partea acestuia, în termen rezonabil, informaţii privind măsurile adoptate pentru implementarea garanţiilor constituţionale referitoare la libertatea şi independenţa media în publicarea informaţiilor referitoare la puterea politică şi cea economică, la respectarea principiilor specializării şi al non-concentrării companiilor media, al nediscriminării şi la respectarea obligaţiei de a face publice atât identitatea proprietarilor companiilor media, cât şi sursele de finanţare ale acestora;
- rapoartele anuale de evaluare elaborate de Guvern referitoare la respectarea drepturilor şi garanţiilor prevăzute de această lege (rapoartele sunt transmise titularilor dreptului de opoziţie pentru a se pronunţa asupra conţinutului acestora. Orice titular al dreptului de opoziţie poate solicita ca un raport de evaluare să facă obiectul unei dezbateri publice în cadrul Adunării).
BELGIA


▪ Consideraţii generale
Belgia este un stat federal cu o structură complexă, format din 3 comunităţi (Comunitatea franceză, Comunitatea flamandă şi Comunitatea germanofonă) şi 3 regiuni (Regiunea valonă, Regiunea flamandă şi Regiunea bruxelleză), fiecare dintre acestea având propriul „parlament” şi „guvern”.

Parlamentul federal este bicameral, fiind alcătuit din Camera Reprezentanţilor şi Senat.
Camera Reprezentanţilor: 
- Este formată din 150 de membri (aleşi prin vot direct, conform sistemului reprezentării proporţionale)
- Conform art.43, alin.1 din Constituţie parlamentarii sunt împărţiţi în două grupuri lingvistice: grupul deputaţilor vorbitori de limbă flamandă - 88 membri şi grupul deputaţilor vorbitori de limbă franceză - 62 membri.

- Competenţe generale ale Camerei: competenţele bugetare; exercitarea controlului politic asupra Guvernului; competenţă legislativă deplină.

Senatul

- Este format din 74 de senatori: 40 aleşi direct
, 21 desemnaţi de comunităţi şi 10 cooptaţi.  3 membri ai familiei regale sunt senatori de drept.
- În cadrul Senatului, există două grupuri lingvistice: grupul senatorilor vorbitori de limbă flamandă - 41 membri şi grupul senatorilor vorbitori de limbă franceză - 29 membri.

- Senatul este Cameră de reflecţie care nu exercită nici un control politic formal, are competenţe legislative parţiale şi are strânse legături cu comunităţile.

▪ Protecţia minorităţilor lingvistice în Parlamentul Federal
În Parlamentul Federal protecţia drepturilor minorităţii lingvistice reprezintă un aspect mai important decât protecţia drepturilor opoziţiei, întrucât, teoretic, parlamentarii vorbitori de limbă flamandă (majoritari) pot adopta proiectele de lege împotriva voinţei parlamentarilor vorbitori de limbă franceză (numeric minoritari). 
Protecţia drepturilor minorităţii lingvistice se asigură prin intermediul următoarelor 3 garanţii procedurale: legi care necesită „majoritate specială” (vot majoritar dublu); procedura de avertizare; procedura conflictului de interese.

a. Legi care necesită vot majoritar dublu („majoritate specială”)
- Pentru adoptarea legilor în domeniile enumerate restrictiv de Constituţie (îndeosebi probleme instituţionale), este necesară obţinerea votului majoritar dublu. 
- Votul majoritar dublu presupune: un vot majoritar în cadrul fiecărui grup lingvistic (cu condiţia ca majoritatea membrilor grupului să fie prezentă), iar totalul voturilor favorabile exprimate de două grupuri lingvistice să fie egal cu cel puţin 2/3 din numărul voturilor exprimate.

- Aceste legi nu pot fi niciodată adoptate contrar voinţei unui grup lingvistic. (art.4 din Constituţie)
b. Procedura de avertizare (Alarm-bell procedure)

- Protejează minoritatea parlamentarilor vorbitori de limbă franceză împotriva majorităţii numerice a parlamentarilor vorbitori de limbă flamandă în ce priveşte textele legislative care nu necesită un vot majoritar special.

- Printr-o moţiune fundamentată semnată de cel puţin ¾ din numărul membrilor unui grup lingvistic se poate declara că prevederile unui proiect de lege pot afecta în mod sever relaţiile dintre Comunităţi.

- Dacă moţiunea se adoptă, procedurile parlamentare se suspendă pe o perioadă de 30 de zile.

- Moţiunea se transmite Consiliului de Miniştri care, în 30 de zile, îşi exprimă avizul motivat asupra moţiunii şi invită Camera în cauză să se pronunţe, după caz, fie asupra avizului său, fie asupra proiectului de lege modificat. 
- În cadrul Consiliului de Miniştri, numărul miniştrilor vorbitori de limbă franceză este egal cu numărul miniştrilor vorbitori de limbă flamandă. 
- În cazul în care problema nu se soluţionează, Guvernul cade. 

- Această procedură nu se aplică legilor privind bugetele şi legilor care necesită o majoritate specială; pentru acelaşi proiect de lege, procedura poate fi utilizată numai o singură dată de către membrii unui grup lingvistic.

În practică: procedura este foarte rar utilizată (de 2 ori din 1970), întrucât, pe de o parte, în cadrul Consiliului de Miniştri există paritate, iar pe de altă parte are un caracter disuasiv.

c. Procedura conflictului de interese

- În cazul în care Camera Reprezentanţilor consideră că poate fi afectată în mod foarte serios de un proiect de lege depus la parlamentul unei comunităţi/regiuni, aceasta poate adopta – cu o majoritate de ¾ - o rezoluţie prin care solicită suspendarea examinării proiectului de lege în cauză, în vederea organizării de consultări. 
 Mutatis mutandis, un parlament al unei comunităţi/regiuni poate utiliza aceeaşi procedură în cazul în care consideră că este serios afectată de un proiect de lege depus la Parlamentul Federal.

- Dacă rezoluţia se adoptă: urmează o perioadă de consultări de 60 de zile. Dacă dialogul nu are nici un efect, în termen de 30 de zile, Senatul transmite avizul său motivat Comisiei de mediere (formată din reprezentanţi ai diferitelor guverne). Comisia de mediere ia o decizie în termen de 30 de zile. 

- În ce priveşte Comisia de mediere: reprezentarea egală este dublu asigurată prin paritate în Consiliul Federal de Miniştri şi paritate a numărului reprezentanţilor guvernelor comunităţilor şi regiunilor. Comisia de mediere adoptă hotărârile prin consens. 

GERMANIA - Bundestag


▪ Reglementarea constituţională a drepturilor minorităţii parlamentare

Constituţia Germaniei nu conţine nici o prevedere explicită referitoare la opoziţia parlamentară. Dreptul de a fi în opoziţie şi de a exercita mandatul ca atare decurge din principiul democraţiei, principiu de bază al Legii fundamentale. Acesta include dreptul opoziţiei de a face declaraţii politice în cadrul şedinţelor plenului şi ale comisiilor parlamentare, precum şi dreptul de a critica scopurile şi obiectivele majorităţii. 

În Parlamentul Germaniei nu există funcţia de lider al opoziţiei căruia să i se acorde anumite drepturi. Parţial, acest lucru se datorează sistemului reprezentării proporţionale, conform căruia reprezentarea principalelor forţe politice în Bundestag decurge din voinţa alegătorilor. Grupurile parlamentare acţionează în conformitate cu propriile interese, care pot fi foarte diferite.

Drepturile parlamentarilor, consacrate implicit de Constituţie şi de Regulamentul Bundestag-ului sunt formulate de o asemenea manieră încât pot fi exercitate de orice parlamentar/grup parlamentar/un anumit număr de deputaţi (indiferent de apartenenţa acestora la majoritatea/minoritatea parlamentară).  Legea fundamentală prevede numai câteva din aceste drepturi: dreptul unei pătrimi din numărul deputaţilor de a solicita înfiinţarea unei comisii de anchetă (art.44); dreptul unei treimi din numărul deputaţilor de a solicita convocarea unei sesiuni speciale a Bundestag-ului (art.39).

▪ Prevederi din Regulament referitoare la protecţia minorităţi parlamentare

- Monitorizarea politicii guvernamentale constituie una din cele mai importante sarcini ale întregii Camere. În practică, grupurile parlamentare care sprijină Guvernul exercită un control informal asupra Guvernului; modalităţile formale de exercitare a controlului parlamentar sunt utilizate îndeosebi de către opoziţie. Membrii individuali ai Parlamentului/membrii opoziţiei beneficiază de dreptul de a solicita înfiinţarea unei comisii de anchetă, de dreptul de a adresa întrebări şi de dreptul la informare.

- Lunar, orice deputat poate adresa Guvernului maximum 4 întrebări scrise. În săptămânile în care se desfăşoară şedinţele, membrii individuali pot adresa Guvernului Federal întrebări orale, atât în cadrul şedinţei speciale dedicate întrebărilor, cât şi în timpul alocat întrebărilor în cadrul unei şedinţe. Membrii opoziţiei utilizează acest instrument cu maximum de eficienţă.


- De asemenea, în cazul în care deputaţii se declară nemulţumiţi de răspunsurile Guvernului şi solicită obţinerea de informaţii suplimentare detaliate,  în cadrul unei şedinţe se alocă o oră pentru dezbaterea problemelor în cauză (de regulă, sunt probleme importante de actualitate). Dezbaterea problemelor de actualitate constituie un instrument extrem de util pentru opoziţie, care foloseşte această ocazie pentru a se confrunta cu Guvernul asupra unor subiecte controversate.

- Pentru a convinge Guvernul să furnizeze informaţii asupra unor subiecte importante, partidele parlamentare şi/sau 5% din numărul deputaţilor pot depune interpelări minore şi interpelări majore. În timp ce pentru interpelările minore răspunsurile se dau exclusiv în scris, interpelările majore au ca rezultat  organizarea de dezbateri extinse. Opoziţia foloseşte această ocazie pentru a atrage atenţia publicului larg asupra criticilor pe care le aduce acţiunii guvernamentale, prezentând, în acelaşi timp, propriile strategii şi alternative.


▪ Drepturi procedurale


- Cu excepţia cazului în care nu se prevede condiţia întrunirii unui anumit cvorum, minoritatea parlamentară beneficiază de drepturi procedurale importante. Moţiunile procedurale pot fi depuse, de regulă, de un singur membru al parlamentului.

- Unele drepturi sunt formulate de aşa manieră încât orice membru individual, un partid parlamentar sau 5% din numărul deputaţilor pot depune o moţiune, decizia fiind, însă, luată de către majoritate. De exemplu, o moţiune pentru convocarea unui membru al Guvernului în faţa Parlamentului poate fi depusă de un grup parlamentar/de cvorumul menţionat; Bundestag-ul trebuie să voteze moţiunea cu majoritate de voturi. 


- Regulamentul stipulează moţiunile procedurale care trebuie respectate la solicitarea minorităţii. De exemplu, un grup parlamentar poate solicita ca votul să aibă loc pe baza cartelelor de vot ale deputaţilor.


- Programul de activitate al Camerei se stabileşte de Consiliul Decanilor, organism în care sunt reprezentate toate grupurile parlamentare. Procedura de stabilire a ordinii de zi este aproape pe deplin consensuală şi permite respectarea drepturilor opoziţiei. De exemplu, minoritatea parlamentară poate solicita înscrierea pe ordinea de zi a unui proiect de lege (după expirarea unui termen de 3 săptămâni de la distribuirea documentului tuturor deputaţilor).

▪ Dreptul la cuvânt


Dreptul la cuvânt este garantat constituţional tuturor parlamentarilor. În practică, timpul alocat dezbaterilor este repartizat grupurilor parlamentare în funcţie de mărimea acestora. Dezbaterea parlamentară este utilă membrilor opoziţiei pentru a-şi face cunoscută poziţia. În cazul unei declaraţii politice a Guvernului, ia cuvântul reprezentantul celui mai puternic grup al opoziţiei (de regulă, preşedintele grupului).

▪ Drepturile minorităţii privind constituirea comisiilor/altor structuri parlamentare

- Conform Regulamentului, componenţa Consiliului Decanilor şi a comisiilor, precum şi preşedinţia comisiilor trebuie să reflecte ponderea relativă a grupurilor parlamentare. Conform cutumei parlamentare, preşedintele comisiei pentru buget este desemnat de cel mai puternic grup parlamentar al opoziţiei.


- Regulamentul prevede ca fiecare grup parlamentar să fie reprezentat în Prezidiu de cel puţin un vicepreşedinte. 


- Dacă preşedinţia unei comisii este deţinută de un membru al majorităţii, vicepreşedintele acesteia este un membru al opoziţiei (şi invers).


▪ Dreptul de iniţiativă legislativă


- Membrii individuali nu au drept de iniţiativă legislativă. Propunerile legislative trebuie semnate de un grup parlamentar sau de un grup de deputaţi format dintr-un număr care reprezintă 5% din numărul total al deputaţilor. Membrii individuali au dreptul de a depune moţiuni pentru amendamente; pentru a-şi face cunoscute opiniile, opoziţia utilizează în mod frecvent acest instrument legislativ. 


- Grupurile opoziţiei parlamentare depun mai multe moţiuni decât propuneri legislative. În cele mai multe cazuri, moţiunile conţin o solicitare sau cerere adresată Guvernului Federal; poate fi vorba, de asemenea, de solicitarea exprimării, de către acesta, a unei opinii politice. În acest fel, opoziţia are posibilitatea de a prezenta opiniei publice propriile obiective politice, ca alternative la acţiunile guvernamentale. Uneori, o simplă critică la adresa politicii guvernamentale într-un anumit domeniu este suficientă pentru a obliga Guvernul să se justifice. Modul în care reacţionează Guvernul şi grupurile parlamentare  poate influenţa în mare măsură comportamentul alegătorilor. 

ITALIA – Camera Deputaţilor


▪ În cadrul Camerei Deputaţilor există 6 grupuri parlamentare (inclusiv grup mixt, format din deputaţi care nu fac parte din alte grupuri parlamentare şi care, în mod automat, sunt înscrişi în acest grup); 2 grupuri parlamentare formează majoritatea, iar trei sunt în opoziţie; membrii grupului parlamentar mixt pot susţine majoritatea sau opoziţia parlamentară.


▪ Regulamentul Camerei Deputaţilor a fost profund reformat în 1997. Modificările au vizat întreaga procedură parlamentară, îndeosebi în domeniul mecanismelor de planificare a activităţii Camerei şi al examinării proiectelor de lege în comisii.

▪ Stabilirea ordinii de zi a şedinţelor Camerei


- Conferinţa preşedinţilor de grupuri, condusă de Preşedintele Camerei, are competenţa stabilirii ordinii de zi a şedinţelor Camerei. La şedinţele Conferinţei preşedinţilor de grupuri sunt invitaţi să participe şi membri ai Guvernului. 

- Prevederile Regulamentului referitoare la ordinea de zi garantează un rol important grupurilor de opoziţie în stabilirea subiectelor care urmează a fi supuse dezbaterii Camerei. Pe de altă parte, însă, datorită unui mecanism strict de alocare a timpului legislativ, grupurile opoziţiei nu mai pot stopa/încetini în mod semnificativ examinarea unui proiect de lege.


- Instrumentele de programare a activităţii parlamentare sunt următoarele: programul (include subiectele ce urmează a fi dezbătute în următoarele trei luni); calendarul (cuprinde subiectele care urmează a fi dezbătute în următoarea lună) şi agenda zilnică (care se stabileşte în fiecare zi şi se elaborează în conformitate cu calendarul fixat). 


Proiectele programului şi calendarului (elaborate pe baza recomandărilor Guvernului şi a propunerilor făcute de grupurile parlamentare) se aprobă de către Conferinţa preşedinţilor grupurilor parlamentare al căror număr de membri reprezintă minim ¾ din numărul total al deputaţilor. În cazul în care Conferinţa liderilor grupurilor parlamentare nu aprobă proiectele cu majoritate de voturi, programul şi calendarul se definitivează de către Preşedintele Camerei. Acesta are obligaţia de a introduce propunerile grupurilor de opoziţie într-un procent care reprezintă 1/5 din numărul total al propunerilor sau din durata totală prevăzută pentru activităţile Camerei în perioada luată în considerare. Propunerile grupurilor de opoziţiei pot privi proiecte de lege sau moţiuni.

▪ Procedura legislativă

- Conform Regulamentului, opoziţia are dreptul de a solicita Guvernului toate informaţiile necesare referitoare la un proiect de lege depus, atât în cadrul comisiei/comisiilor, cât şi în timpul dezbaterilor în plen.
- În şedinţele de dezbatere a proiectelor de lege ale Guvernului, Conferinţa liderilor grupurilor parlamentare alocă reprezentanţilor grupurilor de opoziţie o durată de timp mai mare decât cea alocată reprezentanţilor grupurilor majoritare. De asemenea, perioadele de timp alocate expunerilor făcute de raportori se specifică separat pentru raportorul majorităţii şi pentru cel al minorităţii. Durata alocată raportorului opoziţiei se calculează în funcţie de mărimea grupului pe care îl reprezintă, dar nu poate fi mai mică de o treime din durata alocată raportorului grupului majoritar. (art.24 (7) şi (10) din Regulament).

- Regulamentul prevede anumite garanţii (comune pentru membrii majorităţii şi ai opoziţiei) pentru dezbaterea în comisie a unui proiect de lege: cel puţin două din amendamentele depuse de fiecare grup sunt supuse votului comisiei; cel puţin 4 membri ai comisiei pot solicita Guvernului informaţii suplimentare; avizul comisiei juridice asupra proiectului de lege examinat poate fi solicitat de 1/5 din numărul membrilor comisiei; la încheierea dezbaterii, comisia numeşte un raportor, precum şi un subcomitet format din 9 membri, asigurându-se reprezentarea proporţională a grupurilor opoziţiei. Reprezentantul fiecărui grup de opoziţie poate solicita comisiei anexarea raportului minorităţii parlamentare, la cel elaborat de raportorul comisiei.

- În cadrul procedurii legislative, raportorii minorităţii dispun de drepturi speciale de intervenţie. Aceştia pot prezenta propuneri de texte alternative pentru anumite articole ale proiectului de lege examinat, propuneri care se supun automat votului în plen. 
- Membrii opoziţiei pot prezenta, cu 24 de ore înainte de dezbaterea în plen a unui proiect şi în condiţiile prevăzute de Regulament, sub-amendamente la amendamentele deja propuse şi înregistrate.

 ▪ Controlul Guvernului

- Principalele instrumente de control parlamentar sunt întrebările şi interpelările. 

Întrebările pot fi adresate Guvernului de unul sau mai mulţi parlamentari. Acestea implică un răspuns oral dat în cadrul Camerei/comisiei sau un răspuns scris, publicat ulterior în documentele parlamentare. 

Interpelările pot fi adresate Guvernului de către parlamentari, în mod individual. 
Preşedintele unui grup parlamentar/un număr de 30 parlamentari pot prezenta şi interpelări urgente. Lunar, orice preşedinte de grup poate prezenta 2 interpelări urgente, iar orice deputat poate subscrie numai la o singură interpelare urgentă. 

În practică, există o diferenţă semnificativă între iniţiativele individuale (întrebări obişnuite şi interpelări, întrebări la care se răspunde în cadrul comisiilor, întrebări scrise) şi iniţiativele grupurilor (întrebări cu răspuns imediat şi interpelări urgente).


Suplimentar întrebărilor obişnuite şi interpelărilor, prin intermediul întrebărilor cu răspuns imediat şi al interpelărilor urgente grupurile opoziţiei au ocazia, de cel puţin 2 ori pe săptămână (una din şedinţele dedicate întrebărilor fiind televizată) de a obliga Guvernul să răspundă anumitor întrebări de interes general. 
AUSTRIA – CONSILIUL NAŢIONAL


▪ Context istoric. Prezentarea drepturilor minorităţilor şi/sau opoziţiei în Austria implică luarea în considerare a următoarelor 3 aspecte:


- Constituţia federală, una dintre cele mai vechi constituţii democratice din Europa, se caracterizează printr-un parlamentarism puternic (în teorie) şi un stat administrativ puternic (în practică).


- Ştiinţa politică defineşte democraţia din Austria ca o democraţie de tip „post-consociaţionalist”, în cadrul căreia opoziţiei parlamentare i s-a rezervat un rol marginal.


- Austria se află în plin proces de modificare a sistemului politic, care ar putea avea ca rezultat o reformă majoră (şi graduală) în ceea ce priveşte drepturile minorităţii parlamentare.


▪ Drepturile minorităţii parlamentare


- Prevederile Constituţiei federale şi ale Regulamentului Consiliului Naţional referitoare la aplicarea principiului reprezentării proporţionale (inclusiv în ce priveşte alocarea preşedinţiei comisiilor) se aplică şi partidelor parlamentare aflate în opoziţie.


- Până în prezent, opoziţiei parlamentare nu i-au fost conferite drepturi specifice. Motivul l-a constituit existenţa aşa-numitei „opoziţii în cadrul Guvernului – „Bereichopposition”. Întrucât în Austria guvernarea de către marile coaliţii reprezintă regula, fiecare partid al coaliţiei a beneficiat de drepturi de control/şi într-o anumită măsură de veto asupra politicilor propuse de partidul partener de coaliţie, având posibilitatea de a-şi exprima propria poziţie. Unele din aceste drepturi se exercită în cadrul Parlamentului. Însă nereglementarea unor drepturi specifice pentru opoziţie conduce la eliminarea posibilităţii acesteia de a acţiona în cazul aplicării regulilor de soluţionare a conflictelor.


- În evaluarea drepturilor acordate minorităţii trebuie analizate rolul şi importanţa Parlamentului în cadrul sistemului politic. Vreme îndelungată, „consociaţionalismul” puternic a conferit Parlamentului un rol mai mult sau mai puţin formal. Astfel, textele supuse dezbaterii şi votului în Parlament erau deja negociate şi aprobate de partidele aflate la guvernare (procedura de negociere fiind lipsită de transparenţă şi „învăluită în mister”). 

Acest model şi-a pus amprenta şi asupra rolului şi funcţiilor comisiilor parlamentare. În consecinţă, evoluţia drepturilor minorităţii s-a concentrat îndeosebi asupra exercitării acestora în cadrul şedinţelor în plen. Astfel, grupurile minorităţii beneficiază de dreptul de a solicita organizarea de dezbateri urgente/tematice, de dreptul de a depune amendamente sau de dreptul de a solicita utilizarea unei anumite proceduri de votare.

▪ Drepturile minorităţii în cadrul comisiilor parlamentare

- La prima vedere, prevederile Regulamentului sunt favorabile minorităţii parlamentare şi, în consecinţă, opoziţiei. Cu excepţia moţiunilor urgente, a întrebărilor şi a tratatelor internaţionale, orice proiect de act normativ este examinat în cadrul unei comisii. În mod automat, propunerile legislative/moţiunile individuale ale membrilor sunt, de asemenea, transmise spre examinare comisiilor competente.

Alocarea preşedinţiei/funcţiilor de conducere în cadrul comisiilor se face proporţional cu dimensiunea numerică a grupurilor parlamentare. De regulă, preşedinţii Comisiei pentru Curtea de Conturi şi Comisiei pentru instituţia Avocatul Poporului sunt membri ai opoziţiei.

Toţi membrii comisiilor (indiferent de apartenenţa la majoritate sau minoritate) au dreptul de a face amendamente la proiectul de lege/moţiunea supus(ă) dezbaterii în comisie.

Orice membru al comisiei poate solicita acesteia începerea dezbaterii asupra unei propuneri legislative proprii (depuse cu 6 luni în urmă şi care nu a fost supusă examinării) în termen de 8 săptămâni de la formularea cererii de examinare. De asemenea, orice membru al unei comisii poate solicita organizarea, în cadrul comisiei, a unei dezbateri pe probleme de actualitate, dacă o astfel de dezbatere nu a avut loc în ultimele 6 luni.

Majoritatea rapoartelor Guvernului sunt supuse examinării comisiilor competente. Orice grup parlamentar are însă dreptul de a solicita ca, anual, un astfel de raport să fie supus dezbaterii generale a plenului.

Modificarea ordinii de zi a şedinţei unei comisii necesită votul majoritar de 2/3 al membrilor, ceea ce înlătură posibilitatea ignorării poziţiei membrilor minorităţii/opoziţiei.

De asemenea, 3 membri ai comisiei au dreptul de a prezenta un raport separat asupra proiectului textului normativ examinat; orice membru al comisiei are dreptul de a anexa la raportul comisiei o scurtă declaraţie conţinând opinia sa diferită.

- Deşi dispoziţiile Regulamentului conţin referiri la drepturile minorităţii parlamentare – şi implicit ale opoziţiei – totuşi, aplicarea acestora în practică se realizează cu destulă dificultate întrucât:

◦ în cadrul Consiliului Naţional nu se elaborează un calendar fix al şedinţelor comisiilor, fiecare şedinţă fiind convocată separat;

◦ fiecare din cele aproximativ 35 de comisii este formată din 26 de membri şi 26 de membri supleanţi. Dat fiind faptul că fiecare deputat face parte din mai multe comisii, organizarea şedinţelor se realizează cu destulă dificultate;

◦ dreptul preşedintelui comisiei de a convoca o şedinţă este oarecum inutil, pentru că şedinţa se organizează numai cu consimţământul tuturor grupurilor parlamentare. În practică, majoritatea comisiilor se reunesc de 4-5 ori pe an, puţine dintre acestea reuşind să desfăşoare mai mult de 8 şedinţe/an;

◦ condiţia consensului se aplică şi stabilirii ordinii de zi a şedinţelor comisiilor, fixarea ordinii de zi intrând astfel în competenţa partidelor de guvernământ. Şi în acest caz, influenţa preşedinţilor de comisii – membri ai opoziţiei – este redusă la un rol mai mult sau mai puţin formal. Singurul drept conferit acestora este cel de a amâna şedinţa în cazul în care doresc să întârzie examinarea unei anumite iniţiative aparţinând majorităţii;

◦ majoritatea proiectelor de lege şi a rapoartelor Guvernului sunt dezbătute în comisii o singură dată. Explicaţia se regăseşte în tradiţiile „consociationale” ale Austriei: negocierile între partidele de coaliţie, cele cu partenerii sociali şi cu grupurile de interese se desfăşoară anterior depunerii proiectului de act normativ la Parlament. Întrucât durata negocierilor este relativ mare, proiectele de lege se depun destul de târziu la Parlament; mai mult, asupra acestuia se exercită mari presiuni pentru  „a le trece”, dat fiind termenul apropiat de intrare în vigoare a legilor.
 

▪ Evoluţii 

- Partidele aflate în opoziţie sunt într-o situaţie dificilă: de exemplu, în cazul în care refuză să participe la stabilirea datei unei şedinţe a comisiei, majoritatea parlamentară şi media îi vor acuza de blocarea activităţii parlamentare şi de amânarea adoptării unor măsuri de interes public; în acelaşi timp, însă, îşi asumă riscul nesoluţionării unor aspecte negative pe care le-au semnalat.

- Partidele de opoziţie se pot concentra asupra prezentării propriilor iniţiative în cadrul şedinţelor de plen sau chiar pe extinderea activităţilor de control în afara sferei activităţii parlamentare. 

Pentru utilizarea primei strategii, există o multitudine de posibilităţi. Astfel, în prezent, nu există aproape nici o şedinţă plenară care să nu includă „activităţi speciale” solicitate de opoziţie: întrebări urgente, dezbateri speciale sau proceduri extraordinare de votare. În anumite cazuri, partidele de opoziţie pot solicita organizarea, la intervale scurte de timp, a unor şedinţe extraordinare ale plenului. 

Cea de-a doua opţiune se concretizează în utilizarea la maximum a întrebărilor scrise (ca instrument de control). Din 1986, numărul acestora a crescut semnificativ, ajungând în prezent la aproximativ 3.700 de întrebări scrise/an. Întrucât un număr atât de mare de întrebări nu pot fi discutate niciodată în comisii/plen, cea mai mare parte a controlului parlamentar se transferă virtual către comunicatele de presă/activităţile desfăşurate de partide.

- În prezent, se poartă discuţii referitoare la acordarea unor drepturi specifice minorităţii parlamentare: dreptul de a solicita înfiinţarea unei comisii de anchetă; drepturi procedurale substanţiale: dreptul de convocare a martorilor, dreptul de a obţine probe.

- Implementarea Tratatului de la Lisabona va determina, probabil, următoarele 3 evoluţii:

◦ acordarea unei atenţii deosebite activităţilor comisiei pentru afaceri europene, întrucât toate partidele doresc limitarea rolului plenului în domeniul afacerilor europene;

◦ organizarea periodică a şedinţelor comisiilor, pentru examinarea în timp util a documentelor/proiectelor UE;

◦ sporirea oportunităţilor conferite membrilor opoziţiei pentru a-şi putea face cunoscute poziţiile în cadrul comisiilor parlamentare.
SUEDIA


▪ În Parlamentul Suediei, grupurile partidelor politice au un rol esenţial, coeziunea membrilor acestora fiind foarte mare. Preşedinţii partidelor şi grupurile politice sunt cele mai importante entităţi în desfăşurarea activităţii Parlamentului. De asemenea, în procedura legislativă, comisiile parlamentare constituie structuri centrale de examinare şi analiză a textelor normative. 

▪ În prezent, Parlamentul are 15 comisii parlamentare şi o Comisie pentru afaceri europene. Locurile în comisii se alocă proporţional. Fiecare comisie este formată din 17 membri. Preşedinţii comisiilor se desemnează conform principiului proporţionalităţii. În consecinţă, partidul aflat la putere deţine, de regulă, majoritatea preşedinţiei comisiilor parlamentare. Conform cutumei parlamentare,  opoziţia deţine preşedinţia Comisiei constituţionale.

▪ Drepturi formale ale opoziţiei în cadrul comisiilor.


- Toţi membrii comisiei (inclusiv membrii opoziţiei) au dreptul de a propune amendamente la proiectele de lege aflate în examinare.  


- Toţi membrii comisiei (inclusiv membrii opoziţiei) au dreptul la cuvânt; nu există limite formale privind numărul vorbitorilor sau durata cuvântului. 


- Membrii opoziţiei nu au dreptul de a prezenta un raport separat al minorităţii, dar îşi pot exprima rezerva la raportul comisiei. Aceasta constă într-un text scurt cu explicaţii referitoare la poziţia partidului din care fac parte faţă de proiectul examinat. În Suedia, sistemul raportorilor nu există; funcţionarii sunt cei care elaborează textul final (evident, aceştia sunt influenţaţi în mare măsură de opinia majorităţii, dar nu ignoră nici opiniile exprimate de membrii minorităţii parlamentare).


- Caracteristica principală a activităţii desfăşurate în cadrul comisiilor parlamentare o constituie eforturile depuse de membrii acestora pentru obţinerea consensului. 


II. CHESTIONAR PRIVIND DREPTURILE ŞI RESPONSABILITĂŢILE OPOZIŢIEI PARLAMENTARE. SINTEZA TEHNICĂ

1. Prezentare sintetică a răspunsurilor la chestionar  

Conform Rezoluţiei 1601/2008, membrii opoziţiei trebuie să beneficieze de drepturile care să le permită participarea la: procedura legislativă; supravegherea şi controlul acţiunii şi politicii guvernului; activitatea comisiilor parlamentare; organizarea activităţii parlamentare; adoptarea deciziilor politice; revizuirea constituţională a legilor.

▪ Participarea la procedura legislativă 
Dreptul de iniţiativă legislativă; dreptul de lua cuvântul şi de a vota în cadrul dezbaterilor generale şi al şedinţelor comisiilor parlamentare; dreptul de a face amendamente; dreptul de a prezenta moţiuni procedurale. 
Sinteză răspunsuri. În majoritatea parlamentelor, acestea sunt drepturi formale conferite tuturor parlamentarilor. Regulamentele unor Camere prevăd condiţia cvorumului minim sau stipulează expres unele drepturi pentru membrii opoziţiei parlamentare. 
▪ Participarea la supravegherea şi controlul acţiunii şi politicii guvernului 

- Dreptul de a obţine, din partea guvernului, aceleaşi informaţii  pe care le primeşte majoritatea parlamentară; dreptul de a adresa guvernului întrebări orale şi scrise şi de a primi răspunsuri; dreptul la interpelări; dreptul de a depune moţiuni de neîncredere.
Sinteză răspunsuri. În majoritatea parlamentelor, sunt drepturi formale acordate tuturor parlamentarilor (dreptul la informare, dreptul de a adresa întrebări şi interpelări). În ce priveşte moţiunea de neîncredere, în cele mai multe cazuri, este prevăzută condiţia cvorumului minim.
- Dreptul la cuvânt

Sinteză răspunsuri. În majoritatea parlamentelor opoziţia/minoritatea parlamentară nu beneficiază de privilegii în alocarea timpului la cuvânt; timpul se alocă grupurilor parlamentare pe baza principiului proporţionalităţii.  Parlamentele care au răspuns pozitiv au subliniat faptul că acesta este un drept informal/cutumiar. 
- Dreptul de a solicita convocarea unei şedinţe a plenului/convocarea unei sesiuni extraordinare; dreptul de a stabili/de a modifica (periodic) ordinea de zi a unor şedinţe ale plenului; dreptul de a solicita organizarea de dezbateri (inclusiv dezbateri asupra unor probleme urgente); dreptul de a solicita înfiinţarea unei comisii parlamentare de anchetă.

Sinteză răspunsuri. Acestea au fost variate: drepturi formale exercitate cu întrunirea unui cvorum minim; drepturi formale acordate tuturor parlamentarilor; fără aplicabilitate.
▪ Participarea la activitatea comisiilor parlamentare

- Dreptul la cuvânt şi de dreptul de a vota; dreptul de a depune amendamente şi moţiuni procedurale; dreptul de a anexa la raportul comisiei o opinie separată/de a prezenta separat un raport al minorităţii.
Sinteză răspunsuri. În majoritatea parlamentelor, sunt drepturi formale acordate tuturor parlamentarilor.

- Dreptul de a solicita organizarea de audieri în cadrul comisiilor.

Sinteză răspunsuri. Acestea au fost variate: drept formal acordat tuturor parlamentarilor; drept care poate fi exercitat cu cvorum minim; drept informal; fără aplicabilitate.
- Aplicarea principiului reprezentării proporţionale în alcătuirea comisiilor parlamentare.
Toate răspunsurile au fost pozitive. 
- Întrebări referitoare la accesul membrilor grupurilor de opoziţie/minorităţii la structurile de conducere ale parlamentului: 
a. Dacă preşedinţia comisiei permanente alocată grupurilor parlamentare are la bază reprezentarea proporţională. Dacă preşedinţia anumitor comisii se alocă de drept membrilor opoziţiei.

Răspunsuri: Da, de cele mai multe ori informal/conform cutumei parlamentare.

b. Dacă membrii opoziţiei au dreptul de a fi desemnaţi ca raportori ai comisiei.

Răspunsurile au fost variate.
c. Dacă membrii opoziţiei au acces la posturile de vicepreşedinte/alte funcţii de conducere din cadrul parlamentului şi dreptul de a participa în structura de management a parlamentului. Dacă componenţa organelor parlamentare de conducere respectă principiul reprezentării proporţionale.

Răspunsurile au fost grupate în două categorii: drepturi informale pentru membrii opoziţiei; drepturi formal reglementate pentru opoziţie.
▪ Participarea la decizia politică

Dacă membrii opoziţiei/minorităţii parlamentare au dreptul de a fi consultaţi anterior deciziei de dizolvare a parlamentului.

Răspunsuri:

- Nu (25)

- Fără aplicabilitate (12)

- Da, reglementat în mod formal (2)

- Da, în mod informal şi/sau în practică (2)

▪ Participarea la revizuirea constituţională a legilor

Dacă membrii opoziţiei beneficiază de: dreptul de a solicita examinarea constituţionalităţii proiectelor de lege/hotărârilor parlamentare de către Curtea Constituţională sau un organism cu competenţe în domeniu, anterior adoptării acestora; dreptul de a se adresa Curţii Constituţionale şi a solicita revizuirea constituţională a legilor adoptate; dreptul de a se adresa Curţii de Audit şi de a solicita avizul asupra unor probleme bugetare şi financiare.
Răspunsuri: 

- La întrebările 1 şi 3 - nu şi fără aplicabilitate în majoritatea parlamentelor naţionale.

- La întrebarea 2 –în 26  de parlamente naţionale, membrii opoziţiei au dreptul de a solicita revizuirea constituţională a legilor adoptate.

Anexa 2 cuprinde o prezentare statistică, pe ţări, a răspunsurilor transmise de parlamentele naţionale din state membre ale Consiliului Europei.
2. Concluzii generale rezultate din analiza răspunsurilor  

▪ Cu excepţia Franţei şi Portugaliei, statele membre nu au consacrat constituţional existenţa/statutul opoziţiei. Există parlamente ale căror Regulamente conţin prevederi specifice referitoare la membrii opoziţiei parlamentare şi parlamente în cadrul cărora drepturile opoziţiei se exercită conform cutumei parlamentare.  
▪ De cele mai multe ori, drepturile membrilor opoziţiei/minorităţii parlamentare sunt drepturi individuale acordate tuturor membrilor parlamentului.

▪ Drepturi formale individuale reglementate: dreptul de a participa la procedura legislativă; dreptul de a primi informaţii, de a adresa întrebări şi interpelări în cadrul funcţiei de supraveghere, examinare şi control al guvernului; dreptul la cuvânt şi dreptul de a vota; dreptul de a depune amendamente şi moţiuni procedurale în cadrul comisiilor.


▪ Drepturile membrilor opoziţiei sunt variate şi  uneori „restricţionate” în ce priveşte: convocarea şedinţelor în plen; convocarea sesiunilor extraordinare; organizarea de dezbateri (inclusiv asupra unor probleme de actualitate); stabilirea/modificarea ordinii de zi a anumitor şedinţe ale plenului/comisiilor; înfiinţarea comisiilor parlamentare de anchetă; solicitarea organizării de audieri în cadrul comisiilor; solicitarea revizuirii constituţionale a legilor adoptate.


▪ Drepturile membrilor opoziţiei de a participa la organizarea activităţii parlamentului sunt reglementate într-o măsură redusă.


▪ Rareori, membrii opoziţiei au dreptul de a fi consultaţi anterior asupra oricărei decizii de dizolvare a parlamentului; dreptul de a solicita revizuirea constituţională a propunerilor legislative/proiectelor de lege; dreptul de a se solicita avizul Curţii de Conturi.

ANEXA 1
Traducere neoficială
.

Rezoluţia nr.1601/2008 a Adunării Parlamentare a Consiliului Europei
- Linii directoare privind drepturile şi responsabilităţile opoziţiei din cadrul unui parlament democratic - 
1. Parlamentarii trebuie să-şi exercite mandatul în mod independent. Aceştia nu trebuie obligaţi să respecte vreun consemn şi nici să primească un mandat imperativ. Nimeni nu trebuie să poată reproşa unui parlamentar că apără idei contrare politicii oficiale a guvernului sau care sunt percepute negativ de majoritatea populaţiei.


2. Parlamentele naţionale ale statelor membre ale Consiliului Europei recunosc opoziţiei sau minorităţii parlamentare următoarele drepturi:


2.1. libertatea de expresie şi libertatea de opinie; membrii opoziţiei au dreptul la cuvânt; aceştia trebuie să-şi poată exprima opiniile în mod liber;


2.2. opoziţia participă la supravegherea, verificarea şi controlul acţiunii şi politicii guvernamentale;

2.2.1. membrii opoziţiei au dreptul la informare; membrii opoziţiei şi membrii majorităţii trebuie să primească aceleaşi informaţii de la guvern;


2.2.2. membrii opoziţiei au dreptul de a adresa întrebări scrise şi orale şi de a primi răspunsuri la acestea;


2.2.3. în timpul şedinţelor în care se adresează întrebări guvernului, membrii opoziţiei trebuie favorizaţi (aceştia trebuie să beneficieze îndeosebi de dreptul de a deschide şedinţa şi de a adresa  un număr mai mare de întrebări guvernului decât membrii care aparţin majorităţii);


2.2.4. membrii opoziţiei au dreptul de a face interpelări (dreptul de a adresa întrebări orale urmate de dezbatere) şi dreptul de a depune o moţiune de cenzură/de neîncredere;


2.2.5. membrii opoziţiei au dreptul de a cere convocarea plenului parlamentului/camerei, care se acordă sub condiţia întrunirii cvorumului de ¼ din numărul membrilor;


2.2.6. la intervale regulate, membrii opoziţiei au dreptul de a stabili ordinea de zi a şedinţelor în plen şi de a alege subiectele de dezbatere, inclusiv  propriile propuneri legislative, de a controla acţiunile guvernului şi de a evalua politicile şi cheltuielile publice; punctele selectate pentru aceste şedinţe prevalează asupra celor din agenda guvernamentală;


2.2.7. membrii opoziţiei au dreptul de a solicita organizarea de dezbateri, inclusiv de dezbateri  privind situaţii de actualitate sau de urgenţă, drept care se acordă sub condiţia întrunirii cvorumului de ¼ din numărul membrilor;


2.2.8. membrii opoziţiei au dreptul de a solicita constituirea de comisii de anchetă sau de misiuni parlamentare de informare şi de a face parte din acestea; dreptul se acordă dacă sub condiţia întrunirii cvorumului de ¼ din numărul membrilor; preşedintele sau raportorul desemnat pentru orice comisie de anchetă constituită la solicitarea membrilor sau a unui grup politic al opoziţiei trebuie să fie  membru al opoziţiei;


2.2.9. în cadrul şedinţelor în plen, durata luărilor de cuvânt timpul se alocă, cel puţin, în funcţie de mărimea fiecărui grup politic; în anumite împrejurări, membrii opoziţiei, indiferent de forţa lor, ar trebui să beneficieze de un timp de cuvânt egal cu cel alocat membrilor majorităţii; 


2.3. opoziţia participă la organizarea activităţii legislative:


2.3.1. membrii opoziţiei participă la managementul activităţilor parlamentare; au acces la posturile de vicepreşedinţi şi la alte funcţii de răspundere din cadrul parlamentului; componenţa organelor de conducere ale parlamentului trebuie să respecte principiul reprezentării proporţionale şi să reflecte configuraţia politică a parlamentului sau a camerei;


2.3.2. membrii opoziţiei au dreptul de a solicita convocarea unei sesiuni extraordinare, care se acordă sub condiţia întrunirii cvorumului de ¼ din numărul membrilor;


2.4. opoziţia participă la procedura legislativă:

2.4.1. membrii opoziţiei au dreptul de a face propuneri legislative şi propuneri privind aspecte care intră în competenţa sa  legislativă;


2.4.2. în cadrul tuturor dezbaterilor, membrii opoziţiei au dreptul la cuvânt şi dreptul de a vota;


2.4.3. membrii opoziţiei au dreptul de a prezenta amendamente;


2.4.4. membrii opoziţiei au dreptul de a depune moţiuni de procedură (pentru: modificarea proiectului ordinii de zi sau a ordinii de zi adoptate; solicitarea modificării cvorumului; solicitarea retrimiterii unui raport la comisie etc.);


2.5. opoziţia participă la activităţile comisiilor parlamentare:

2.5.1. preşedinţia comisiilor generale/permanente se repartizează între grupurile politice conform principiul reprezentării proporţionale; cel puţin preşedinţia unei singure comisii parlamentare se atribuie unui membru al opoziţiei; preşedinţia comisiilor care răspund de controlul acţiunii guvernamentale, cum sunt comisiile pentru buget-finanţe, pentru controlul conturilor sau pentru supravegherea serviciilor secrete şi de securitate, se atribuie unui membru al opoziţiei;


2.5.2. orice comisie, permanentă sau nu, se formează pe baza principiului reprezentării proporţionale;


2.5.3. în cadrul comisiei, membrii opoziţiei beneficiază de dreptul la cuvânt, de dreptul de a vota, de dreptul de a face amendamente şi de a depune moţiuni de procedură; la un raport adoptat în comisie, aceştia pot anexa un aviz divergent sau pot prezenta un raport al opoziţiei (separat);


2.5.4. membrii opoziţiei au dreptul de a solicita organizarea de audieri parlamentare în comisie; dreptul se acordă sub condiţia întrunirii ¼ din numărul membrilor;


2.5.5. membrii opoziţiei au dreptul de a fi desemnaţi raportori ai comisiei; în orice ipoteză, funcţiile de raportor ai comisiei se atribuie conform principiului reprezentării proporţionale.


2.6. opoziţia participă la decizia politică; opoziţia sau minoritatea parlamentară se consultă înaintea adoptării oricărei decizii privind dizolvarea parlamentului;


2.7. opoziţia participă la controlul constituţionalităţii legilor:

2.7.1. membrii opoziţiei au dreptul de a sesiza Curtea constituţională sau organul competent în domeniul controlului constituţionalităţii legilor adoptate;


2.7.2. membrii opoziţiei au dreptul de a supune o lege sau un act parlamentar, înainte de adoptare, controlului de constituţionalitate de către Curtea Constituţională sau de un organ competent în domeniu;


2.7.3. în ce priveşte problemele bugetare şi financiare, membrii opoziţiei au dreptul de a sesiza Curtea de Conturi şi de a solicita avizul acesteia.


3. Parlamentele naţionale trebuie să furnizeze grupurilor politice sau membrilor individuali ai opoziţiei resursele şi mijloacele financiare, materiale şi tehnice corespunzătoare, pentru a-şi putea exercita în mod corespunzător funcţiile şi obligaţiile. Membrii opoziţiei trebuie să aibă acces echitabil la finanţări şi subvenţii publice, acces liber şi egal la media, inclusiv la organismele de radiodifuziune şi de televiziune publice, precum şi la sursele de informare.


4. Dispoziţiile din regulament referitoare la drepturile parlamentarilor, îndeosebi cele opoziţiei, nu trebuie modificate după fiecare alegere legislativă pentru a le adapta rezultatelor acesteia. 


5. În parlament, opoziţia politică trebuie să-şi demonstreze maturitatea politică şi să exercite opoziţia într-o manieră responsabilă şi constructivă, acţionând în spiritul respectului reciproc şi făcând uz de drepturile proprii în scopul sporirii eficacităţii parlamentului în ansamblu.

ANEXA 2

CHESTIONAR

privind drepturile şi responsabilităţile opoziţiei în parlament

Prezentare statistică - pe ţări - a răspunsurilor transmise de parlamentele naţionale 

1. Care este situaţia actuală şi/sau structura opoziţiei în cadrul parlamentului dumneavoastră?

Austria, Consiliul Naţional: 3 partide de opoziţie: Partidul Libertăţii (34 mandate), Partidul Verzilor (20 mandate) şi Alianţa pentru Viitorul Austriei (17 mandate). Un număr de 4 parlamentari independenţi (care nu aparţin nici unui grup parlamentar) au optat pentru afilierea la Partidul Libertăţii.

Numărul total ai parlamentarilor Consiliului Naţional – 183.

Belgia, Camera Reprezentanţilor: 7 partide de opoziţie (fiecare având un număr de mandate cuprins între 1 şi 14). Cele 5 partide majoritare deţin 94 de mandate din totalul de 150.

Bulgaria: “Mişcarea pentru drepturi şi libertăţi” şi parlamentarii independenţi se autodefinesc ca reprezentând opoziţia parlamentară. Numărul total al parlamentarilor – 240.

Cipru: Partide aflate în opoziţie (4 ): Partidul Democrat Reunit (18 mandate), Mişcarea Social-Democraţilor (5 mandate), Partidul European (3 mandate) şi Partidul Verzilor (1 mandat). Numărul total al parlamentarilor – 80. 

Cehia, Camera Deputaţilor: În mod tradiţional, în Cameră sunt reprezentate 5 partide parlamentare. Partidele de dreapta şi de stânga sunt reprezentate în mod echilibrat, aşa încât pentru obţinerea majorităţii parlamentare, este necesară formarea unei coaliţii. Acest lucru semnifică faptul că opoziţia este reprezentată de parlamentari aparţinând mai multor partide. Numărul total al parlamentarilor – 200.

Estonia: Partide aflate în opoziţie (4): Partidul de Centru (28 mandate), Partidul Social-Democraţilor (10 mandate), Partidul Verzilor (6 mandate) şi Uniunea Populară (5 mandate). Există un număr de 2 parlamentari independenţi care nu aparţin nici unui partid. Numărul total al parlamentarilor – 101.

Finlanda: Partide aflate în opoziţie (4): Partidul Social-Democrat (45 mandate), Alianţa de Stânga (17 mandate), Partidul Creştin-Democrat (7 mandate) şi Partidul Finlandezilor Adevăraţi (5 mandate). Numărul total al parlamentarilor – 200.

Franţa, Adunarea Naţională: Opoziţia este reprezentată de două grupuri politice: Grupul socialist, radical, al cetăţenilor şi al diverselor formaţiuni de stânga (203 membri) şi Grupul stângii democrate şi republicane (25 membri). Numărul total al parlamentarilor – 577.

Grecia: Partide aflate în opoziţie (4): Partidul Noua Democraţie (91 mandate), Partidul Comunist (21 mandate), Partidul Aripii de Dreapta (15 mandate), Partidul Euro-comunist (13 mandate). Numărul total al parlamentarilor – 300.

Irlanda, Camera Deputaţilor: Partide aflate în opoziţie: Fine Gael (50 mandate), Partidul Laburist (20 mandate), Partidul Sinn Fein (8 mandate). De asemenea, se pot afla în opoziţie partide mai mici, reunite în cadrul unui grup parlamentar tehnic (minimum 7 membri). Numărul total al parlamentarilor – 166.

Italia, Camera Deputaţilor: Grupurile parlamentare ale opoziţiei sunt: Italia Valorilor (24 membri), Partidul Democrat (206 membri), Uniunea de Centru (39 membri), Grupul mixt (31 membri. Demn de remarcat este faptul că o parte din membrii acestui grup aparţin coaliţiei guvernamentale, în timp ce altă parte reprezintă opoziţia). Numărul total al parlamentarilor - 630.

Letonia: Grupuri parlamentare ale opoziţiei: Grupul parlamentar de centru Concord (18 mandate), Grupul parlamentar al Partidului pentru Letonia (10 mandate), Grupul parlamentar pentru drepturile omului din Letonia unită (5 mandate). Numărul total al parlamentarilor – 100.

Olanda: În Camera Reprezentanţilor din Olanda sunt reprezentate 11 partide, din care 3 partide deţin majoritatea (80 de mandate), iar 8 partide se află în opoziţie. Numărul mandatelor deţinute de partidele de opoziţie variază între 1 şi 25. Numărul total al parlamentarilor - 150.

Polonia, Seim: Facţiuni politice aflate în opoziţie: Facţiunea pentru lege şi dreptate (150 mandate), Facţiunea de Stânga (43 mandate), Facţiunea Polonia Plus (8 mandate), Facţiunea Partidului Social-Democrat (4 mandate), Facţiunea Partidului Democrat (3 mandate). Numărul total al parlamentarilor – 460.

Slovenia: Partide aflate în opoziţie: Partidul Democrat (27 mandate), Partidul Naţional (5 mandate), Partidul Popular (6 mandate). Numărul total al parlamentarilor – 90.

	2.
	Participarea la supravegherea, examinarea şi controlul acţiunilor şi politicii guvernului
	Da
Reglementare prin Regulamentele sau Constituţie pentru:
	Da

Informal
	Nu
	Fără aplica-bilitate

	
	
	I.        Membrii

opoziţiei 
	II. 

Cvorum minim
	III. 

Toţi parlamentarii 
individuali
	 IV. 

Informal şi/sau în practică 
	V.      
Nu 
	VI.
Fără aplicabili-

tate

	2.1
	Dacă toţi parlamentarii (ai majorităţii şi ai opoziţiei)) au dreptul de a primi aceleaşi informaţii de la guvern?


	Georgia
	Germania, Georgia, Italia (Senat)
	Andorra, Austria, Bulgaria,

Cipru, Cehia, Croaţia,

Germania, Estonia, Finlanda,

Franţa, Georgia, Grecia,

Irlanda, Islanda,

Liechtenstein,

Lituania, Letonia, Macedonia,

Olanda, Norvegia, Polonia,

România, Rusia, Serbia,

Spania,Slovacia, Slovenia,

Suedia, Turcia, Ungaria


	Belgia, Italia, Marea Britanie
	Danemarca
	

	2.2
	Dacă toţi parlamentarii au dreptul de a adresa guvernului întrebări scrise şi orale şi de a primi răspunsuri la acestea?
	Georgia
	Georgia
	Andorra, Austria, Belgia,

Bulgaria, Canada, Cipru,

Cehia, Croaţia, Germania,

Danemarca, Estonia,

Finlanda, Franţa, Georgia,

Grecia, Irlanda, Islanda, Italia, Liechtenstein, Lituania,

Letonia, Macedonia, Olanda,

Norvegia, Polonia, Portugalia, România, Rusia, Serbia,

Slovenia, Slovacia, Spania,

Suedia, Marea Britanie,

Turcia, Ungaria
	
	
	

	2.3
	Dacă toţi parlamentarii au dreptul de a:

a. Adresa interpelări (întrebare orală urmată de dezbatere)?


	Georgia
	Germania, Georgia, Croaţia, Lituania, Olanda
	Austria, Belgia, Bulgaria,

Canada, Cipru, Cehia,

Estonia, Finlanda, Georgia,

Grecia, Islanda, Italia,

Lituania, Letonia, Macedonia,

Norvegia, România, Polonia,

Portugalia, Rusia, Serbia,

Suedia, Slovenia, Slovacia,

Spania, Turcia, Ungaria
	Danemarca
	Franţa, Irlanda, Slovenia
	Andorra, Marea Britanie

	
	b. Depune o moţiune de neîncredere?

	Portugalia
	Andorra, Belgia (C.R.) Cehia, Croaţia,

Germania, Estonia, Franţa, Italia, Lituania, Polonia (C.D.), România, Rusia (Duma), Suedia, Slovenia, Turcia
	Austria, Bulgaria, 

Danemarca, Estonia,

Finlanda, Grecia, Irlanda,

Islanda, Liechtenstein,

Letonia, Macedonia, Ungaria
	Canada,

Marea Britanie
	Belgia (Senat), Rusia (Consiliul Federaţiei), Slovenia
	Cipru, Polonia (Senat), Slovacia

	2.4
	Dacă parlamentarii au dreptul de a solicita convocarea unei şedinţe plenare a Parlamentului? 


	Portugalia
	Cipru, Cehia, Croaţia, Danemarca, Estonia, Italia, Lituania, Olanda, Rusia, Slovenia, Spania, Suedia, Turcia
	Austria, Bulgaria, Macedonia, Rusia, Slovacia, Ungaria
	Islanda
	Andorra, Belgia, Canada, Finlanda, Franţa, Grecia, Irlanda, LiechtensteinLetonia, Norvegia, Polonia, România, Marea Britanie
	

	2.5
	a. Dacă parlamentarii au dreptul (la intervale regulate) de a stabili ordinea de zi a anumitor şedinţe plenare


	Canada, Georgia, Lituania, Slovenia, Marea Britanie
	Germania, Estonia, Georgia, Italia, România, Slovenia (Consiliul Naţional)
	Bulgaria, Cehia, Georgia, Portugalia, Rusia, Slovacia
	Danemarca
	Andorra, Austria, Belgia, Cipru, Croaţia,  Danemarca, Estonia, Finlanda, Grecia, Irlanda, Islanda, Liechtenstein Letonia, Macedonia, Olanda, Norvegia, Polonia, Rusia, Suedia, Turcia, Ungaria
	Franţa

	
	b. Dacă parlamentarii au dreptul de a modifica ordinea de zi a anumitor şedinţe în plen?


	Georgia,

Slovenia (Adunarea Naţională)
	Andorra, Belgia (C.R.), Italia,

România, Rusia (Duma)
	Bulgaria, Cehia, Georgia,

Letonia, Macedonia, Polonia

(Senat), Rusia, Serbia,

Slovenia (Consiliul Naţional),

Slovacia
	Islanda
	Austria, Belgia (Senat), Cipru, Croaţia,  Danemarca, Estonia, Finlanda, Franţa, Grecia, Irlanda, Liechtenstein

Olanda, Norvegia, Marea Britanie, Polonia (Seim), Portugalia,  Spania, Suedia, Turcia, Ungaria 


	

	
	c. Dacă parlamentarii au dreptul (la intervale regulate) de a alege subiectele care să fie supuse dezbaterii (inclusiv propunerile legislative depuse de membrii opoziţiei, acţiunile guvernului şi evaluarea politicilor şi a cheltuielilor publice)?


	Franţa, Irlanda, Lituania, Portugalia, Ucraina
	Estonia, Croaţia, Italia, Lituania
	Belgia (C.R.), Bulgaria, Cipru,

Cehia, Estonia, Finlanda,

Grecia, Liechtenstein,

Letonia, Macedonia, Marea

Britanie Norvegia, Rusia,

Serbia, Slovacia, Slovenia, Suedia, Turcia 
	Danemarca

Islanda
	Andorra, Belgia (Senat), Georgia, Olanda, Polonia (Seim), Spania, Ungaria
	Germania,

România

	2.6
	Dacă parlamentarii au dreptul de a solicita organizarea de dezbateri, inclusive dezbateri asupra unor probleme urgente sau de actualitate?
	Portugalia
	Austria, Danemarca Estonia,

Germania, Lituania, Olanda,

România, Turcia
	Belgia (Senat), Bulgaria,

Canada, Cipru, Cehia,

Croaţia, Finlanda, Grecia,

Irlanda, Islanda, Italia,

Liechtenstein, Macedonia,

Marea Britanie, Polonia

(Senat), Serbia, Slovenia

(Consiliul Naţional), Slovacia,

Suedia 
	
	Andorra, Franţa, Georgia, Letonia, Norvegia, Polonia (Seim),  Rusia, Spania,

Ungaria
	Belgia (C.R.)

	2.7
	a. Dacă parlamentarii au dreptul de a solicita înfiinţarea unei comisii parlamentare de anchetă?


	Georgia
	Andorra, Cehia, Croaţia,

Germania, Georgia, Liechtenstein,
Lituania, România, Rusia, Slovenia (Adunarea Naţională), Turcia


	Belgia, Bulgaria, Cipru,

Estonia, Finlanda, Franţa,

Georgia, Grecia, Irlanda,

Islanda, Italia, Letonia,

Macedonia, Olanda,

Portugalia, Serbia, Slovenia

(Adunarea Naţională)
	Marea Britanie
	Austria, Danemarca, Norvegia, Polonia (Seim), 

Spania,

Suedia, Ungaria
	Canada, Polonia (Senat), Slovenia (Consiliul Naţional), Slovacia

	
	b. Dacă parlamentarii au dreptul de a face parte din această comisie?


	Georgia
	Georgia
	Belgia, Bulgaria, Cipru,

Cehia, Croaţia, Franţa,

Germania, Grecia, Italia,

Liechtenstein, Lituania,

Letonia, Macedonia,

România, Rusia, Serbia,

Slovenia (Adunarea

Naţională), Ungaria
	Andorra, Islanda, Turcia
	Austria, Germania, Danemarca, Estonia, Finlanda, Irlanda, Olanda, Marea Britanie, Norvegia, Polonia (Seim), Portugalia, Slovenia (Consiliul Naţional), Spania 


	Canada, Polonia (Senat), Suedia, Slovacia


	2.
	Participarea în supravegherea, 

examinarea şi controlul acţiunilor şi politicii guvernului
	Da
Reglementare prin Regulamentele parlamentelor sau prin Constituţie pentru:
	Da
Informal
	Nu
	Fără aplica-

bilitate

	
	
	I.     
Membrii

opoziţiei
	II.
Cvorum 

minim
	IV.
Informal şi/sau în practică
	V.
Nu
	VI.
Fără 

aplicabili-

tate

	2.8
	Dacă opoziţia/minoritatea parlamentară beneficiază de privilegii în timpul alocat adresării de întrebări (având dreptul de a deschide sesiunea de întrebări sau de a adresa guvernului mai multe întrebări decât membrii majorităţii parlamentare)?
	Franţa, Lituania, Slovenia (Adunarea Naţională), Ungaria
	Irlanda
	Canada, Danemarca, Estonia, Finlanda,  Liechtenstein,

Macedonia, Marea Britanie, Norvegia, Spania, Turcia


	Andorra, Austria, Belgia, Bulgaria, Cipru, Cehia, Croaţia, Germania, Georgia, Grecia, Islanda, Italia, Letonia, Olanda, Polonia, Portugalia, România, Serbia, Rusia (Duma), Slovacia, Suedia
	Rusia (Consiliul Federaţiei), Slovenia (Consiliul Naţional)

	2.9
	Dacă timpul la cuvânt se alocă opoziţiei/minorităţii parlamentare în funcţie de mărimea grupurilor politice (dacă este prevăzut un număr minim)?
	Belgia (Senat), Cipru, Franţa, Irlanda, Lituania, Portugalia, Slovenia (Adunarea Naţională)
	Slovenia (Adunarea Naţională)
	Belgia (C.R.), Canada, Italia (Senat), Liechtenstein, Macedonia, Marea Britanie Olanda, Norvegia, Polonia (Seim), România


	Andorra, Cehia, Croaţia, Danemarca, Estonia, Finlanda, Georgia, Grecia, Islanda, Letonia, Polonia (Senat), Rusia (Duma), Serbia, Spania, Suedia,Turcia, Ungaria
	Bulgaria, Rusia (Consiliul Federaţiei), Slovenia (Consiliul Naţional), Slovacia


	3.
	Participarea la organizarea activităţii parlamentare 
	Da
Reglementare prin Regulamentele parlamentelor sau prin Constituţie pentru:
	Da
Informal
	Nu
	Fără aplicabili-tate

	
	
	I.

 Membrii 

 opoziţiei
	II.
Cvorum

minim
	IV.
Informal 

şi/sau în practică
	V.
Nu
	 VI.   
Fără aplicabili-tate

	3.1
	Dacă membrii opoziţiei au dreptul de a participa la conducerea activităţii parlamentare?


	Belgia, Bulgaria,

Croaţia, Franţa,

Georgia, Grecia,

Irlanda, Italia,

Lituania, Macedonia,

Portugalia, Rusia

(Duma),

Slovenia (Adunarea

Naţională), Turcia
	Danemarca,

Georgia, Germania,

România, Spania
	Andorra, Austria, Cipru,

Cehia, Estonia, Finlanda,

Georgia, Islanda,

Liechtenstein, Letonia,

Marea Britanie, Norvegia,

Olanda, Polonia, Rusia

(Duma), Slovacia,

Suedia,Ungaria
	
	Canada, Rusia (Consiliul Federaţiei),

Serbia,  Slovenia (Consiliul Naţional)

	
	a. Dacă au acces la posturile de vicepreşedinte şi la alte posturi de conducere în cadrul parlamentului? 


	
	
	
	
	

	
	b. Dacă în alcătuirea structurilor de conducere ale parlamentului  se respectă principiul reprezentării proporţionale şi dacă acestea reflectă componenţa politică a parlamentului/camerei?
	Belgia (Senat),

Bulgaria, Croaţia,

Finlanda, Franţa,

Grecia, Irlanda, Italia,

Lituania, Marea

Britanie, Portugalia,

Slovenia (Adunarea

Naţională), Suedia,

Turcia
	Danemarca,

Germania, România, Spania
	Andorra, Belgia (C.R.),

Cipru, Cehia, Estonia,

Liechtenstein, Letonia,

Macedonia, Norvegia,

Olanda, Polonia, Rusia

(Duma), Slovacia, Ungaria


	Canada,

Islanda
	Croaţia, Rusia (Consiliul Federaţiei), Slovenia (Consiliul Naţional)

	3.2
	Dacă membrii opoziţiei au dreptul de a solicita convocarea unei sesiuni extraordinare, drept care le-ar trebui acordat dacă se întruneşte un anumit cvorum?

	Macedonia, Slovenia (Adunarea Naţională), Turcia
	Andorra, Austria,

Cipru, Cehia,

Danemarca, Germania, Estonia,

Italia, Lituania,

Olanda, România,

Rusia (Duma),

Slovenia

(Adunarea Naţională), Slovacia
	Liechtenstein, Letonia
	Belgia, Canada, Croaţia,  Franţa, Grecia, Irlanda, Islanda, Marea Britanie, Norvegia, Polonia (Senat), Portugalia, Suedia, Ungaria
	Bulgaria, Finlanda, Polonia (Seim), Rusia (Consiliul Federaţiei), Serbia, Slovenia (Consiliul Naţional)

	3.3
	Dacă membrii opoziţiei au dreptul de a participa în managementul structurii parlamentului (în organisme cu competenţă decizională în recrutarea personalului, în ce priveşte infrastructura, sprijinul financiar acordat grupurilor politice etc.)?
	Belgia, Finlanda,

Franţa, Germania,

Grecia, Irlanda, Italia,

Lituania, Marea

Britanie, Portugalia,

Rusia (Duma),

Serbia, Slovenia

(Adunarea

Naţională), Turcia
	Danemarca,

Georgia, Germania, Spania 
	Andorra, Belgia (C.R.),

Cehia, Croaţia, Estonia,

Georgia, Islanda,

Liechtenstein, Letonia,

Macedonia, Norvegia,

Olanda, Polonia (Seim),

România, Slovenia

(Consiliul Naţinal), Ungaria
	Polonia (Senat), Slovacia
	Bulgaria, Canada, Cipru, Rusia (Consiliul Federaţiei), Serbia


	4.
	Participarea la procedura legislativă

	Da
Reglementare prin Regulamentele parlamentelor sau prin Constituţie pentru:
	Da
Informal
	Nu
	Fără aplicabili-tate

	
	
	I.                   Membrii

opoziţiei
	II.
Cvorum

minim
	 III.        

Toţi membrii

individuali
	IV.
Informal şi/sau în practică
	V.
Nu
	VI.
Fără aplica-

bilitate

	4.1
	Dacă membrii opoziţiei au dreptul de a depune propuneri şi moţiuni legislative?
	Georgia,

Irlanda
	Andorra, Germania, Georgia, Polonia, Spania
	Austria, Belgia, Bulgaria, Canada,

Cipru, Cehia, Croaţia,

Danemarca, Estonia, Finlanda,

Franţa, Georgia, Grecia, Irlanda,

Islanda, Italia, Liechtenstein,

Lituania, Letonia, Macedonia,

Marea Britanie, Norvegia, Olanda,

Portugalia, România, Rusia,

Serbia, Suedia, Slovenia,

Slovacia, Turcia, Ungaria
	
	
	

	4.2
	a. Dacă membrii opoziţiei au dreptul la cuvânt în cadrul tuturor dezbaterilor?


	Georgia,

Portugalia
	Estonia, Georgia, Spania
	Andorra, Austria, Belgia, Bulgaria,

Canada, Cipru, Cehia, Croaţia,

Germania, Danemarca, Estonia,

Finlanda, Franţa, Georgia,

Grecia, Islanda, Italia,

Liechtenstein, Lituania, Letonia,

Macedonia, Norvegia, Olanda,

Polonia, România, Rusia, Serbia,

Slovenia, Slovacia, Suedia,

Turcia, Ungaria
	Marea Britanie
	Irlanda
	

	
	b. Dacă membrii opoziţiei au dreptul de a vota în cadrul tuturor dezbaterilor?

	Georgia,

Portugalia
	Georgia, Irlanda
	Andorra, Austria, Belgia, Bulgaria,

Canada, Cipru, Cehia, Croaţia,

Danemarca, Estonia, Finlanda,

Franţa, Georgia, Germania,

Grecia, Ungaria, Islanda, Italia,

Liechtenstein, Lituania, Letonia,

Macedonia, Marea Britanie,

Norvegia, Olanda, Polonia,

România, Rusia, Serbia,

Slovenia, Slovacia, Spania,

Turcia


	
	
	

	4.3
	Dacă membrii opoziţiei au dreptul de a depune amendamente?

	Georgia,

Irlanda,

Portugalia


	Germania, Georgia
	Andorra, Austria, Belgia, Bulgaria,

Canada, Cipru, Cehia, Croaţia,

Germania, Danemarca, Estonia,

Finlanda, Franţa, Georgia,

Grecia, Islanda, Italia,

Liechtenstein, Lituania, Letonia,

Macedonia, Marea Britanie,

Norvegia, Olanda, Polonia,

România, Rusia, Serbia,

 Slovenia, Slovacia, Spania,

Suedia, Turcia, Ungaria


	
	
	

	4.4
	Dacă membrii opoziţiei au dreptul de a prezenta moţiuni procedurale (de a solicita: modificări în ordinea de zi propusă sau adoptată; întrunirea unui anumit cvorum; de a retrimite un raport către comisie etc.)?


	Georgia,

Portugalia

Marea Britanie
	Andorra, Germania, Georgia, Italia (Senat), Rusia (Duma), Slovacia, România, Turcia
	Austria, Belgia, Bulgaria, Canada,

Cipru, Cehia, Croaţia,

Danemarca, Estonia, Finlanda,

Franţa, Georgia, Germania,

Grecia, Irlanda, Islanda, Italia

(Senat), Liechtenstein, Lituania,

Letonia, Macedonia, Olanda,

Norvegia, Polonia,  Rusia, Serbia, Slovenia, Ungaria


	
	Suedia
	


	5.
	Participarea la activitatea comisiilor parlamentare
	Da
 
	Da

	Nu
	Fără aplicabilitate

	
	
	I.
Reglementare prin Regulamentele parlamentelor sau prin Constituţie
	IV.
Informal şi/sau în practică
	V.
Nu  
	VI.
Fără aplicabilitate

	5.1
	a. Dacă preşedinţia comisiilor permanente se alocă grupurilor parlamentare pe baza principiului reprezentării proporţionale?


	Andorra, Belgia (C.R.),

Bulgaria, Cipru, Germania,

Georgia, Lituania,

Portugalia, România,

Slovenia (Adunarea

Naţională), Spania
	Austria, Belgia (Senat),

Cehia, Croaţia,

Finlanda, Liechtenstein,

Lituania, Macedonia,

Marea Britanie,

Norvegia, Olanda,

Polonia, Rusia (Duma)

Serbia, Slovacia,

Ungaria
	Canada, Danemarca, Estonia, Franţa,

Grecia, Irlanda,

Islanda, Italia,

Suedia, Turcia
	Rusia (Consiliul

Federaţiei), Slovenia (Consiliul

Naţional)

	
	b. Dacă preşedinţia anumitor comisii (precum cele care monitorizează acţiunea guvernului) se acordă unui membru al opoziţiei?


	Andorra, Canada, Cipru,

Lituania, Macedonia,

Slovenia (Adunarea

Naţională)
	Austria, Belgia (C.R.),

Cehia, Danemarca,

Estonia, Germania,

Irlanda, Italia,

Liechtenstein, Letonia,

Macedonia, Marea

Britanie, Norvegia,

Polonia (Seim), Portugalia,

Rusia (Duma), Slovacia,

Ungaria
	Belgia (Senat),

Finlanda, Georgia,

Germania, Islanda,

Olanda, Polonia

(Senat), România,

Serbia, Suedia,

Spania, Turcia
	Bulgaria, Croaţia,

Grecia, Rusia

(Consiliul Federaţiei), Slovenia (Consiliul

Naţional)

	
	· Pentru comisia pentru finanţe şi probleme bugetare?


	Andorra, Franţa
	Cehia, Croaţia,

Danemarca, 

Macedonia, Polonia

(Seim), Portugalia,

Spania, Ungaria
	Austria, Belgia

(CR), Cipru,

Finlanda,Germania,

Georgia, Grecia,

Irlanda, Islanda,

Italia, Liechtenstein, Lituania, Letonia,

Marea Britanie,

Olanda, Norvegia,

Polonia (Seim),

România, Rusia

(Duma), Slovenia

(Adunarea Naţională), Slovacia, Turcia
	Bulgaria, Rusia

(Consiliul Federaţiei), Slovenia (Consiliul

Naţional)

	
	· Pentru comisia pentru audit?

	Andorra, Franţa, Lituania,

Slovenia (Adunarea

Naţională)
	Austria, Cehia, Irlanda,

Liechtenstein, Marea

Britanie, Polonia

(Seim), Ungaria
	Belgia (C.R.),

Croaţia, Finlanda,

Georgia, Italia,

Letonia, Olanda,

România, Spania
	Bulgaria, Cipru,

Croaţia, Danemarca,

Germania, Grecia,

Islanda,

Macedonia,

Norvegia, Polonia

(Senat), Portugalia,

Rusia, Serbia,

Slovacia, Suedia

	
	Pentru altele: vă rugăm specificaţi comisiile în coloane din dreapta.
	Franţa, Portugalia, Slovenia

(Adunarea Naţională)
	Cehia, Danemarca,

Finlanda, Lituania,

Marea Britanie, Polonia

(Seim), România,

Rusia (Duma de Stat) 
	Austria, Georgia, Irlanda, Liechtenstein, Olanda
	Bulgaria, Cipru,

Croaţia, Norvegia,

Polonia (Senat),

Rusia (Consiliul

Federaţiei), Turcia,

Ungaria



	5.2
	Dacă orice comisie - permanentă sau nu - se formează pe baza reprezentării proporţionale?


	Andorra, Austria, Belgia, 

Cipru, Cehia, Croaţia,

Danemarca, Estonia,

Finlanda, Franţa,

Germania, Georgia, Grecia, Italia, Lituania, Macedonia,

Marea Britanie, Norvegia,

Portugalia, România, Rusia

(Duma), Slovenia

(Adunarea Naţională),

Spania, Suedia


	Canada, Irlanda,

Islanda, Liechtenstein,

Letonia, Olanda,

Polonia, Serbia,

Slovenia (Consiliul

Naţional), Slovacia
	Bulgaria,

Turcia
	Rusia (Consiliul

Federaţiei)

	
	Dacă nu: parlamentarii care nu sunt membri într-o comisie au dreptul de a asista şi/sau participa la lucrările comisiei?  
	Austria, Belgia, Bulgaria,

Cehia, Irlanda, Italia,

Lituania, Letonia, Olanda,

Polonia, Portugalia, Rusia,

România, Slovenia


	Croaţia, Turcia
	
	Danemarca, Finlanda


	
	Participarea la activitatea comisiilor

parlamentare
	Da
Reglementare prin Regulamentele parlamentelor sau prin Constituţie pentru:
	Da
Informal
	Nu
	Fără aplicabili-tate

	
	
	I.
Membrii

opoziţiei
	II.
Cvorum

minim
	III.

Toţi membrii

individuali
	IV.
Informal

şi/sau în

practică
	V.  

Nu            
	 VI.       
Fără aplicabili-tate

	5.3
	Dacă în comisii, membrii opoziţiei beneficiază de:
	Georgia
	Georgia
	Andorra, Austria, Belgia,

Bulgaria, Canada, Cipru,

Cehia, Croaţia, Danemarca,

Estonia, Finlanda, Franţa,

Georgia, Grecia, Germania,

Irlanda, Islanda, Italia,

Liechtenstein, Lituania,

Letonia, Macedonia, Marea

Britanie, Olanda, Norvegia,

Polonia, Portugalia,

România, Rusia (Duma),

Serbia, Slovenia, Slovacia,

Spania, Turcia, Ungaria


	
	
	Rusia (Consiliul Federaţiei)

	
	a. dreptul la cuvânt


	
	
	
	
	
	

	
	b. dreptul de a vota


	Georgia
	Georgia
	Andorra, Austria, Belgia,

Bulgaria, Canada, Cipru,

Cehia, Croaţia, Danemarca,

Estonia, Finlanda, Franţa,

Georgia, Germania, Grecia,

Irlanda, Islanda, Italia,

Liechtenstein, Lituania,

Letonia, Macedonia, Marea

Britanie, Norvegia, Olanda,

Polonia, Portugalia,

România, Rusia (Duma),

Serbia, Suedia, Slovenia,

Slovacia, Spania, Turcia,

Ungaria


	
	
	Rusia (Consiliul Federaţiei)

	
	c. dreptul de a depune amendamente

	Georgia
	Georgia
	Andorra, Austria, Belgia,

Bulgaria, Canada, Cipru,

Cehia, Croaţia, Danemarca,

Estonia, Finlanda, Franţa,

Georgia, Germania, Grecia,

Irlanda, Islanda, Italia,

Liechtenstein, Lituania,

Letonia, Macedonia, Marea

Britanie, Norvegia, Olanda,

Polonia, Portugalia,

România, Rusia (Duma),

Serbia, Slovenia, Slovacia,

Spania, Suedia, Turcia,

Ungaria


	
	
	Olanda, 

Rusia (Consiliul Federaţiei)

	
	d. dreptul de a depune moţiuni procedurale


	Georgia
	Andorra,

Germania, 

Georgia, Italia (Camera Deputaţilor)
	Austria, Belgia, Bulgaria,

Canada, Cipru, Cehia,

Croaţia, Danemarca, Estonia, Georgia, Germania, Grecia,

Irlanda, Islanda, Italia

(Senat), Liechtenstein,

Lituania, Letonia, Macedonia, Marea Britanie, Norvegia,

Polonia (Seim), Portugalia,

România, Rusia (Duma),

Serbia, Slovenia, Slovacia,

Spania, Turcia
	Polonia (Senat)
	Finlanda, Suedia
	Franţa, Olanda, Rusia (Consiliul Federaţiei)

	
	e. posibilitatea de a anexa un punct de vedere diferit la raportul adoptat de comisie 


	Georgia
	Georgia,

Polonia (Senat)
	Austria, Belgia, Bulgaria,

Canada, Cipru, Croaţia,

Danemarca, Estonia,

Finlanda, Franţa, Georgia,

Germania, Grecia, Irlanda,

Islanda, Liechtenstein,

Lituania, Letonia,

Macedonia, Marea Britanie,

Norvegia, Polonia (Seim),

Portugalia, România, Rusia

(Duma), Slovenia, Slovacia,

Spania, Suedia, Turcia,

Ungaria
	Andorra
	Cehia, Italia
	Olanda, Rusia (Consiliul Federaţiei)

	
	f. dreptul de a prezenta un raport al minorităţii

	Georgia
	Cehia, Danemarca,

Polonia (Seim)
	Austria, Croaţia, Islanda,

Italia, Lituania, Letonia,

Marea Britanie, Rusia

(Duma), Serbia, Slovenia

(Consiliul Naţional),

Slovacia, Suedia, Turcia
	Ungaria
	Andorra, Belgia

(Senat), Canada,

Estonia, Finlanda,

Franţa, Germania,

Grecia, Irlanda,

Liechtenstein,

Macedonia,

Norvegia, Polonia

(Seim), Portugalia, România, Spania
	Belgia (C.R.), Bulgaria,

Cipru,

Olanda, 

Rusia (Consiliul Federaţiei)

	5.4
	Dacă membrii opoziţiei au dreptul de a solicita organizarea de audieri în cadrul comisiei, dacă se întruneşte un anumit cvorum?
	Georgia,

Portugalia
	Andorra, Cipru,Cehia, Croaţia, Georgia, Grecia, Germania, Lituania, Norvegia, Polonia (Seim)


	Belgia (C.R.), Canada,

Estonia, Georgia, Islanda,

Italia, Macedonia, Olanda,

România, Serbia, Slovenia

(Consiliul Naţional), Slovacia, Suedia, Turcia
	Danemarca

Rusia, Slovenia

(Adunarea Naţională), 

Spania, Ungaria
	Austria, Belgia

(Senat), Finlanda,

Franţa, Irlanda, 

Liechtenstein
	Bulgaria, Letonia, Marea Britanie, Polonia (Senat)

	5.5
	a. Dacă membrii opoziţiei au dreptul de a fi numiţi ca raportori ai comisiilor 


	Franţa, Georgia, Lituania, Portugalia
	Andorra, Georgia
	Belgia, Bulgaria, Croaţia,

Estonia, Georgia, Grecia,

Irlanda, Macedonia,

Olanda, România, Rusia,

Serbia, Slovenia (Adunarea

Naţională), Slovacia
	Andorra, Liechtenstein, Letonia, Norvegia, Polonia, Ungaria
	Austria, Cehia,

Germania, Suedia, Turcia
	Canada,

Cipru, Danemarca

Finlanda,

Islanda,

Italia,

Marea Britanie, Slovenia

(Consiliul Naţional) 

	
	b. Dacă în comisii, raportorii sunt desemnaţi pe baza principiului reprezentării proporţionale?


	Belgia (C.R.), Lituania, Portugalia
	
	
	Andorra,

Germania, 

Norvegia, Portugalia,

Rusia (Duma)

Serbia, Slovacia,

Ungaria
	Austria, Belgia

(Senat), Bulgaria,

Cehia, Croaţia,

Germania, Estonia,

Spania, Irlanda,

Islanda, 

Liechtenstein,

Letonia, Macedonia, Polonia, România,

Turcia
	Canada,

Cipru,

Danemarca

Finlanda, Franţa, Grecia, Italia, Marea Britanie Olanda, Rusia (Consiliul Federaţiei), Slovenia, Suedia


	6.
	Participarea la decizia politică
	Da

	Da

	Nu
	Fără aplicabilitate

	
	
	I.
Reglementare prin Regulamentele parlamentelor sau prin Constituţie
	IV.
Informal
	 V.        Nu
	VI.         
Fără aplicabilitate

	6.1
	Dacă opoziţia/minoritatea parlamentară are dreptul de a fi consultată anterior adoptării oricărei decizii de dizolvare a parlamentului?

	Finlanda, Turcia, România
	Lituania, 

Portugalia
	Austria, Belgia (CR),

Canada, Cipru, Cehia,

Danemarca, Estonia, Spania,

Franţa, Georgia, Grecia,

Irlanda, Islanda, Italia,

Macedonia, Marea Britanie,

Olanda, Polonia (Seim),

Rusia (Duma), Slovenia,

Slovacia, Suedia, Ungaria
	Andorra, Belgia

(Senat), Bulgaria,

Croaţia, Germania,

Liechtenstein, Letonia, Norvegia,

Polonia (Senat),

Rusia (Consiliul

Federaţiei), Serbia,

Slovenia (Consiliul

Naţional)


	7.
	Participarea la revizuirea constituţională a legilor

	Da
Reglementare prin Regulamentele parlamentelor sau prin Constituţie pentru:
	Da

	Nu
	Fără aplicabilitate

	
	
	 I.            Membrii

opoziţiei/

minorităţii
	II.

Cvorum

minim
	III.   

Toţi

membrii

individuali  
	IV.

Informal şi/sau în

practică
	V.          

Nu
	VI.

Fără aplicabilitate

	7.1 
	Dacă parlamentarii au dreptul de a se adresa “Consiliului de Stat” sau unui organ corespunzător pentru solicitarea avizului legal (ex ante) asupra caracterului constituţional al unui proiect de lege?

    
	
	Belgia, Polonia (Senat), Suedia
	Finlanda, Olanda
	Letonia
	Bulgaria, Cipru,

Cehia, Danemarca, Estonia, Franţa,

Georgia, Germania,

Grecia, Irlanda,

Italia, Liechtenstein,

Macedonia, 

Norvegia, Polonia

(Seim), Portugalia,

România, Serbia,

Slovenia, Spania,Turcia
	Andorra, Austria,

Canada, Croaţia,

Islanda, Lituania,

Marea Britanie,

Rusia, Slovacia,

Ungaria

	7.2
	Dacă parlamentarii au dreptul de a solicita Curţii Constituţionale sau organului legal competent revizuirea constituţională a legilor adoptate?


	Georgia
	Andorra, Austria, Cehia,

Croaţia, Franţa,

Germania, Georgia, Lituania, Polonia, Portugalia, România, Rusia, Spania, Turcia
	Belgia (C.R.), Bulgaria, Georgia, Slovacia, Ungaria
	Letonia,

Macedonia,

Slovenia (Adunarea

Naţională)
	Belgia (Senat),

Canada, Cipru,

Danemarca,

Estonia, Irlanda,

Italia, Liechtenstein,

Norvegia, Serbia
	Finlanda, Grecia,

Islanda, Marea

Britanie, Olanda,,

Slovenia (Consiliul

Naţional)

	7.3
	Dacă parlamentarii au dreptul de a solicita examinarea constituţionalităţii proiectelor de lege sau actelor parlamentare de către Curtea Constituţională sau de organul legal competent anterior adoptării acestora?
	
	Andorra, Belgia (C.R.)
	Finlanda
	Suedia
	Belgia (Senat),

Bulgaria, Canada,

Cipru, Cehia,

Danemarca, Germania,

Estonia, Franţa,

Georgia, Irlanda,

Italia, Liechtenstein, Letonia, Macedonia, Norvegia, Polonia,

Portugalia, România, Rusia,

Serbia, Slovenia,

Spania, Turcia,

Ungaria
	Austria, Croaţia,

Grecia,Islanda,

Marea Britanie,

Olanda, Slovacia



	7.4
	Dacă parlamentarii au dreptul de a se adresa Curţii de Conturi şi de a solicita avizul acesteia asupra unor probleme bugetare şi financiare?
	
	Belgia (Senat), Cehia
	Belgia (C.R.), Italia, Olanda, Portugalia
	Andorra,

Letonia, 

Slovenia
	Austria, Cipru,

Franţa, Germania, Irlanda, Liechtenstein, Polonia (Seim),

România, Serbia,

Suedia, Spania,

Turcia
	Canada, Croaţia,

Danemarca,

Estonia, Finlanda,

Grecia, Islanda,

Lituania, Macedonia,

Marea Britanie,

Norvegia, Polonia

(Senat), Rusia, Ungaria




� � HYPERLINK "http://assembly.coe.int/Main.asp?link=/Documents/AdoptedText/ta08/ERES1601.htm" ��http://assembly.coe.int/Main.asp?link=/Documents/AdoptedText/ta08/ERES1601.htm�.


� Doc.11465 rev., 3 January 2008, Procedural guidelines on the rights and responsibilities of the opposition in a democratic parliament. Report, Committee on Rules of Procedure and Immunities, Rapporteur: Mr. Karim VAN OVERMEIRE, Belgium, Non Registered


� Punctul 9 din Preambulul Rezoluţiei 1601/2008


� Comunicarea „Locul grupurilor de opoziţie şi al grupurilor minorităţii” 


� Până în 2008, noţiunile de „majoritate şi opoziţie parlamentară” nu erau definite în Constituţie. Demn de menţionat este faptul că, de mai multă vreme, Adunarea Naţională a încercat, fără succes, să-şi modifice Regulamentul pentru a conferi o bază juridică acestor două noţiuni. De exemplu, Rezoluţia din 7 iunie 2006 adoptată în acest sens, a fost respinsă de Consiliul Constituţional prin Decizia 2006-537 din 22 iunie 2006.  


�Concret, grupurile minorităţii pot fi grupuri cu un număr redus de membri (care aparţin majorităţii) sau grupuri care nu aparţin nici majorităţii şi nici opoziţiei. 


� „Articolul 143.


1. Biroul comisiilor de anchetă este format dintr-un preşedinte, 4 vicepreşedinţi şi 4 secretari. Nominalizările se fac cu respectarea configuraţiei politice a Adunării, asigurând reprezentarea tuturor componentelor acesteia.


2. Funcţia de preşedinte sau de raportor revine de drept unui deputat aparţinând unui grup al opoziţiei. (…)”.





� „Articolul 145


(…)


4. De asemenea, la propunerea Preşedintelui Adunării, Conferinţa Preşedinţilor poate înfiinţa misiuni de informare. Biroul acestor misiuni se constituie în condiţiile prevăzute la articolul 143, alineatele 1 şi 4. Funcţia de preşedinte sau de raportor revine de drept unui deputat aparţinând unui grup al opoziţiei, dacă aceste funcţii nu se exercită de aceeaşi persoană. (…).”





� „Articolul 48. Fără a aduce atingere aplicării ultimelor trei alineate ale articolului 28, ordinea de zi se stabileşte de către fiecare Adunare. (…)


O săptămână de şedinţe din 4 este rezervată, conform priorităţilor şi ordinii de zi stabilite de fiecare Adunare, controlului acţiunii Guvernului şi evaluării politicilor publice. (…).”


� Durata acestor intervenţii este limitată la o oră sau la 2 ore dacă timpul repartizat grupurilor este mai mare de 40 de ore.


� Comunicarea „Drepturile opoziţiei”


� � HYPERLINK "http://app.parlamento.pt/site_antigo/frances/const_leg/loi24_98/loi24_98.pdf" ��http://app.parlamento.pt/site_antigo/frances/const_leg/loi24_98/loi24_98.pdf�





� Comunicarea „Protecţia minorităţilor în Parlamentul Federal al Belgiei”


� Sistemul reprezentării proporţionale cu scrutin de listă se aplică pentru un număr de 40 de mandate, alocate candidaţilor aleşi direct în circumscripţii plurinominale constituite pe criterii lingvistice (25 pentru Colegiul electoral flamand şi 15 pentru Colegiul electoral francez).


� Comunicarea „Drepturile minorităţii/opoziţiei în practică – monitorizarea (de exemplu, dreptul de a adresa întrebări) sau iniţiativa legislativă (de exemplu, dreptul parlamentarilor de a depune propuneri legislative/moţiuni individuale). Ce responsabilităţi ar trebui să revină opoziţiei?”


� Comunicarea „Drepturile minorităţii/opoziţiei în practică – monitorizarea (de exemplu, dreptul de a adresa întrebări) sau iniţiativa legislativă (de exemplu, dreptul parlamentarilor de a depune propuneri legislative/moţiuni individuale). Ce responsabilităţi ar trebui să revină opoziţiei?”





� Comunicarea „Drepturile minorităţii/opoziţiei în comisiile parlamentare. Poziţii şi proceduri – competenţe şi posibilităţi”


� Între 1945 şi mijlocul anilor ’80, sistemul politic austriac a fost puternic marcat de „consociationalism (formă specifică de guvernare constituită dintr-un set de relaţii active, structurate pe modelul reprezentării proporţionale şi al guvernării de coaliţie). Parlamentul era dominat de 2 partide majore. În orice caz, modelul austriac de parteneriat social asigura putere politică egală ambelor partide. 


Din 1986, când în Consiliul Naţional au obţinut reprezentare 2-3 partide de opoziţie, situaţia s-a schimbat în mod radical. Cu excepţia perioadei 2000-2006, Austria a fost guvernată de coaliţii mari, iar rolul opoziţiei parlamentare s-a consolidat.


� Media reflectă această practică a Guvernului, informând publicul larg că o lege a fost adoptată de Parlament imediat după depunerea acesteia de către Guvernul Federal. 


� Comunicarea „Drepturile minorităţii/opoziţiei în comisiile parlamentare. Poziţii şi proceduri – competenţe şi posibilităţi”


� Răspunsul la această întrebare a fost completat numai de o parte din parlamentele naţionale ale statelor membre ale Consiliului Europei. 

